Iktatószám: Ö/202/21/2016.

**JEGYZŐKÖNYV**

**PÉCEL VÁROS ÖNKORMÁNYZATÁNAK KÉPVISELŐ-TESTÜLETE**

**2016. FEBRUÁR 25-ÉN**

**MEGTARTOTT RENDES NYÍLT ÜLÉSÉRŐL**

**JEGYZŐKÖNYV**

**Készült:** Pécel Város Önkormányzatának Képviselő-testülete 2016. február 25-én megtartott rendes nyílt ülésén.

**Az ülés helye:** Péceli Polgármesteri Hivatal, Irodaház II., első emeleti tanácsterem

2119 Pécel, Kossuth tér 1.

**Jelen vannak:** Szöllősi Ferenc polgármester, Fazekas Barna alpolgármester, Podmaniczki József alpolgármester, Berecz Gábor, Karsai András, Kővári Imre, Paszterovics János, Sarlós Imre, Takács Csaba, Tóthné Szentandrássy Csilla és Zsadányi Zsolt képviselők.

**Meghívottak közül jelen vannak:** dr. Szolnoki Imre aljegyző, Bozsóné Rab Tímea mb. irodavezető, D. Nagyné Turjányi Adrienn irodavezető, Jeney Erzsébet irodavezető, Marthi Zsuzsa főépítész, Szép Tamás könyvvizsgáló, Nagy Annamária igazgató, Mészárosné Sárvári Éva igazgató, Tűhegyi Ilona igazgató, Pereg László, a Pécel Kft. ügyvezetője, dr. Vida János igazgató, Gyura Zsanett, a TS Gastro Kft. képviselője.

**További jelenlevők:** Csúzi István irodavezető-helyettes, Kerlang József településüzemeltetési ügyintéző, Bakti Balázs gyakornok, Lehoczkyné Gyetvai Ágnes, a Péceli Hírek munkatársa, Bene Krisztina titkársági ügyintéző.

*(A jelenléti ív a jegyzőkönyv mellékletét képezi.)*

**Jegyzőkönyvvezető:** Bene Krisztina titkársági ügyintéző

*(A kiküldött meghívó és a nyílt ülés előterjesztései a jegyzőkönyv mellékletét képezik. A bizottságok előterjesztésekkel kapcsolatos véleményét tartalmazó bizottsági határozatait a képviselők megkapták.)*

Szöllősi Ferenc polgármester az ülést 09 óra 05 perckor megnyitja.

**Szöllősi Ferenc polgármester:** Egy kis figyelmet kérek. Szeretettel köszöntelek benneteket a mai rendes testületi ülésünkön. Megállapítom, hogy a Képviselő-testület 11 fővel képviselteti magát, megvagyunk mindannyian. A mai nap folyamán tizenöt rendes napirendi pontot kellene tárgyalnunk, amiből egy zárt ülés keretén belül tárgyalandó, illetve hat sürgősségi előterjesztés érkezett. A sürgősségi előterjesztéseket egyesével kell a testületnek befogadnia. Kézfelemeléssel szavazunk, merthogy a rendszer valami miatt nem működik, tehát hangfelvétel készül a mai testületi ülésről. Elkezdeném a napirendi pontokat a sürgősségi indítványok esetében felolvasni, és akkor kérném szépen, hogy kézfelemeléssel szavazzunk azok befogadásáról. Az első, Javaslat a vasút külön szintű keresztezése tárgyában, a 02/275 hrsz.-ú út vonatkozásában.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**32/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat a vasút külön szintű keresztezése tárgyában, a 02/275 hrsz.-ú út vonatkozásában” tárgyú előterjesztést.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** A második sürgősségi előterjesztés. Javaslat megbízási szerződés jóváhagyására.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**33/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat megbízási szerződés jóváhagyására” tárgyú előterjesztést.

Felelős: Szöllősi Ferenc polgármester

Határidő: azonnal

Szöllősi Ferenc polgármester: A harmadik. Javaslat a helyi választási bizottság póttagjainak megválasztásáról szól.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**34/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat a helyi választási bizottság póttagjainak megválasztására” tárgyú előterjesztést.

Felelős: Szöllősi Ferenc polgármester

Határidő: azonnal

Szöllősi Ferenc polgármester: Negyedik. Javaslat a kötelező betelepítési kvóta elleni petíció támogatásáról szól. Szavazzunk!

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 10 igen, 0 nem szavazattal, 1 tartózkodással az alábbi határozatot hozta:**

**35/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat a kötelező betelepítési kvóta elleni petíció támogatására” tárgyú előterjesztést.

Felelős: Szöllősi Ferenc polgármester

Határidő: azonnal

Szöllősi Ferenc polgármester: Az ötödik. Javaslat a Péceli Család- és Gyermekjóléti Szolgálat szakmai programjának jóváhagyásáról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**36/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat a Péceli Család- és Gyermekjóléti Szolgálat szakmai programjának elfogadására” tárgyú előterjesztést.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:**És a hatodik.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**37/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy sürgősségi napirendi pontként tárgyalja a „Javaslat a Pécel Város Óvodái és Bölcsődéje szervezeti és működési szabályzatával kapcsolatos fenntartói döntések meghozatalára” tárgyú előterjesztést.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** Akkor most kérném szépen, hogy szavazzuk meg az egészet egyben. A 13. napirendi pont után jönnének be a sürgősségi indítványok. Akkor kérem szépen, szavazzuk meg egyben, a teljes mai napirendet.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**38/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a 2016. február 25-ei rendes ülése napirendjét az alábbiak szerint fogadja el:

**Nyilvános ülés keretében:**

|  |  |  |
| --- | --- | --- |
| 1. | **Javaslat Pécel Város Önkormányzata saját bevételeire, valamint adósságot keletkeztető ügyleteiből eredő fizetési kötelezettségeire vonatkozó tervének elfogadására** | |
|  | Előterjesztő: | Szöllősi Ferenc polgármester |
|  |  |  |
| 2. | **Javaslat Pécel Város Önkormányzata 2016. évi költségvetéséről szóló rendeletének megalkotására** | |
|  | Előterjesztő: | Szöllősi Ferenc polgármester |
|  |  |  |
| 3. | **Javaslat az önkormányzat intézményeiben alkalmazandó étkezési térítési díjakkal kapcsolatos döntések meghozatalára** | |
|  | Előterjesztő: | Szöllősi Ferenc polgármester |
|  |  |  |
| 4. | **Javaslat az önkormányzat pénzügyi támogatásairól szóló 25/2013. (II.5.) önkormányzati rendelet módosítására** | |
|  | Előterjesztő: | Szöllősi Ferenc polgármester |
|  |  |  |
| 5. | **Javaslat gazdasági célú fejlesztés elvi támogatására** | |
|  | Előterjesztő: | Szöllősi Ferenc polgármester |
|  |  |  |
| 6. | **Javaslat Pécel közvilágítási hálózata korszerűsítésének elindítására** | |
|  | Előterjesztő: | Szöllősi Ferenc polgármester |
|  |  |  |
| 7. | **Javaslat a Pécel Város Önkormányzatának Környezetvédelmi Alapjában szereplő 2015. évi bevételek felhasználására** | |
|  | Előterjesztő: | Szöllősi Ferenc polgármester |
|  |  |  |
| 8. | **Javaslat az Állami Számvevőszék jelentésével összefüggésben készített intézkedési terv módosítására** | |
|  | Előterjesztő: | Szöllősi Ferenc polgármester |
|  |  |  |
| 9. | **Javaslat a Péceli Polgármesteri Hivatal szervezeti és működési szabályzatának módosítására** | |
|  | Előterjesztő: | Szöllősi Ferenc polgármester |
|  |  |  |
| 10. | **Javaslat Pécel Város Rendészeti Szolgálata szervezeti és működési szabályzatának felülvizsgálatára** | |
|  | Előterjesztő: | Szöllősi Ferenc polgármester |
|  |  |  |
| 11. | **Javaslat a Pécel várossá nyilvánításának 20. évfordulója alkalmából tervezett rendezvénysorozat logójának elfogadására** | |
|  | Előterjesztő: | Szöllősi Ferenc polgármester |
|  |  |  |
| 12. | **Javaslat takarítói álláshellyel kapcsolatos döntések meghozatalára** | |
|  | Előterjesztő: | Szöllősi Ferenc polgármester |
|  |  |  |
| 13. | **Javaslat a lejárt határidejű képviselő-testületi határozatok végrehajtásával kapcsolatos döntések meghozatalára** | |
|  | Előterjesztő: | Szöllősi Ferenc polgármester |
|  |  |  |
| 14. | **Javaslat a vasút külön szintű keresztezése tárgyában, a 02/275 hrsz.-ú út vonatkozásában** | |
|  | Előterjesztő: | Szöllősi Ferenc polgármester |
|  |  |  |
| 15. | **Javaslat megbízási szerződés jóváhagyására** | |
|  | Előterjesztő: | Szöllősi Ferenc polgármester |
|  |  |  |
| 16. | **Javaslat a helyi választási bizottság póttagjainak megválasztására** | |
|  | Előterjesztő: | Koncsekné dr. Kovács Ágnes jegyző |
|  |  |  |
| 17. | **Javaslat a kötelező betelepítési kvóta elleni petíció támogatására** | |
|  | Előterjesztő: | Takács Csaba önkormányzati képviselő |
|  |  |  |
| 18. | **Javaslat a Péceli Család- és Gyermekjóléti Szolgálat szakmai programjának elfogadására** | |
|  | Előterjesztő: | Szöllősi Ferenc polgármester |
|  |  |  |
| 19. | **Javaslat a Pécel Város Óvodái és Bölcsődéje szervezeti és működési szabályzatával kapcsolatos fenntartói döntések meghozatalára** | |
|  | Előterjesztő: | Szöllősi Ferenc polgármester |
|  |  |  |
| 20. | **Polgármesteri tájékoztató az előző képviselő-testületi ülés óta történt, az önkormányzatot érintő fontosabb eseményekről** | |
|  | Előterjesztő: | Szöllősi Ferenc polgármester |

**Zárt ülés keretében:**

|  |  |  |
| --- | --- | --- |
| 21. | **Javaslat közalkalmazotti jogviszony felmentéssel történő megszüntetésére** | |
|  | Előterjesztő: | Szöllősi Ferenc polgármester |

Felelős: Szöllősi Ferenc polgármester

Határidő: azonnal

1. **napirendi pont**

**Javaslat Pécel Város Önkormányzata saját bevételeire, valamint adósságot keletkeztető ügyleteiből eredő fizetési kötelezettségeire vonatkozó tervének elfogadására**

**Szöllősi Ferenc polgármester:** Ez az előterjesztés egy darab határozati javaslatot tartalmaz, egyszerű többséget igényel a döntés. Ezzel kapcsolatban kérdés, észrevétel van-e? Sarlós képviselő úr, parancsolj.

**Sarlós Imre képviselő:** Köszönöm a szót. Nekem egy kérdésem lenne, hogy a hárommillió-hatszázezer forintos pénzügyi lízing, az mit takar.

**Bozsóné Rab Tímea mb. irodavezető:** Tisztelt Képviselő Úr! A jelen előterjesztésben az említett összeg az a tavalyi pénzügyi bizottsági döntés következményeként került betervezésre. Ez egy gépkocsinak a lízingje, egy nyílt végű lízingje, amit kötelező betervezni. Ez engedélyt nem kíván, viszont tájékoztatási kötelezettséggel van a Magyar Államkincstár felé. Az már tavaly is szerepelt benne.

**Sarlós Imre képviselő:** Tehát akkor a polgármesteri autóról van szó.

**Bozsóné Rab Tímea mb. irodavezető:** Polgármester úr használja jelen pillanatban azt az autót.

**Sarlós Imre képviselő:** Köszönöm szépen.

**Szöllősi Ferenc polgármester:** Egyéb kérdés, észrevétel? Ha nincs, akkor kérem szépen, szavazzunk az első napirendi pontról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 8 igen, 2 nem szavazattal, 1 tartózkodással az alábbi határozatot hozta:**

**39/2016. (II. 25.) Kt. határozat:**

Pécel Város Önkormányzatának Képviselő-testülete az államháztartásról szóló 2011. évi CXCV. törvény 29/A. §-a alapján, a határozat melléklete szerint elfogadja Pécel Város Önkormányzata saját bevételeinek, valamint adósságot keletkeztető ügyleteiből eredő fizetési kötelezettségeinek a 2016. költségvetési évet követő három évre vonatkozó tervét.

Felelős: Szöllősi Ferenc polgármester

Határidő: azonnal

*(A határozat melléklete az előterjesztés mellékletét képezi.)*

1. **napirendi pont**

**Javaslat Pécel Város Önkormányzata 2016. évi költségvetéséről szóló rendeletének megalkotására**

*(A Pénzügyi Bizottság határozatát, valamint a könyvvizsgálói záradékot a képviselők írásban megkapták, azok pótlólag kiosztásra kerültek.)*

**Szöllősi Ferenc polgármester:** Kérdés, észrevétel van? Berecz képviselő úr, parancsolj, Gábor.

**Berecz Gábor képviselő:** Köszönöm szépen a szót. Tegnap bizottsági ülésen tárgyaltuk és egy-két észrevételem lett volna, de aztán kaptam is választ rá, meg nem is. Egy példát hoztam föl, mert kérdeztem, hogy az egészségügyre mi pénzt fogunk fordítani, és akkor azt a példát hoztam föl, hogy nem olyan rég voltam a fogászaton, időpontot kérni és egy egyszerű fogászatra március 21.-ére kaptam időpontot, mondván azt, hogy az SZTK-ban két orvos van, és hatezer betege van egy-egy orvosnak. Én kérdeztem, hogy mi lenne, hogy ha még egy orvost valahogy üzemeltetnénk. Arra az volt a válasz, hogy egyrészt nincs hely, másrészt – amit nem értettem -, hogy ki kell fizetni az orvosnak azokat a kimaradt részeit, embereket, akik átmennek. Ezt még mindig nem értem. Nem arról van szó, hogy azokat a juttatásokat nem az az orvos fogja kapni, hanem az előző? Ezt valahogy még mindig nem értem. Egyébként helyszínre pedig gondolkodtam egy olyanon, hogy mi lenne, ha a MÁV-val felvennénk a kapcsolatot, ott volt régen egy épület.

**Zsadányi Zsolt képviselő:** Lebontják.

**Berecz Gábor képviselő:** Lebontják? Akkor ez megint csak kútba esik. Valami helyet lehetséges lenne, hogy biztosítsunk. Ez így tényleg lehetetlen, hogy másfél hónapot kell várni az SZTK-ra, hogy egy fogászati kezelésen részt vehessen az ember. Köszönöm szépen.

**Szöllősi Ferenc polgármester:** Köszönöm. Fazekas Barna alpolgármester úr válaszolna erre a kérdésedre, Gábor.

**Fazekas Barna alpolgármester:** Köszönöm a szót, polgármester úr. Tisztelt Képviselő Úr! Tegnap is elmondtam, hogy utána néztünk egy új körzet létrehozásának, akkor, amikor háziorvosi körzetmódosításáról volt szó és a jelenlegi jogszabályok szerint, ha létrehozunk egy új körzetet és az betöltésre kerül, a következő egy évben, az összes többi orvosnak a kártyaszáma csökkenését meg kell térítenie az önkormányzatnak, az orvos felé, akitől ezek a betegek elmentek az új orvoshoz. Én sem értem. Fogalmunk nincs, hogy milyen összeg, ugyanis nem ad ki az OEP tájékoztatást róla. Tehát kértünk egy tájékoztatást, arról, hogy ez milyen összeg, fogalmunk nincs róla, hogy milyen összeg, és mivel fogalmunk nincs róla, ez akár milliós nagyságrend is lehet. Nem tudjuk. És nem adnak ki tájékoztatást. Érdekes módon nem hajlandók megmondani, hogy mi az az összeg, ami. Egyébként meg nem tudhatjuk, hogy egy beteg fog átmenni, vagy mind a hatezer, ugye nem tudhatjuk.

**Berecz Gábor képviselő:** Amikor e-mailben felkértétek a képviselőket, hogy adjunk ötleteket a költségvetéshez, és azt hiszem ebben is írtam, hogy jó lenne, ha már város vagyunk, jó lenne fejleszteni ezt az orvosi ellátási szintet, mert ez, ami most Pécelen működik, ez tizenkétezer embernek, vegyük csak a felnőtteket, nagyon kevés. És nap, mint nap tapasztalom, én is, és gondolom mások is, hogy valamit kellene változtatni, és azért szerettem volna, hogy a költségvetésünkben erről külön szól valami, olyan pénz, amit elszeparálunk.

**Szöllősi Ferenc polgármester:** Bocsánat, ha megengeditek, akkor, mert most egyelőre csak ötletelünk. Ezt kezeljük úgy, hogy megpróbáljuk beszerezni ezeket az adatokat. Tehát ez lehet 100.000 forint, meg lehet 5 millió is. De meg fogjuk tudni. Csináljuk úgy, ha lehetséges, beszerezzük ezt az adatot, sikerülni fog beszerezni és ennek függvényében, hogyha ez egy tartható összeg, akkor úgyis valamikor költségvetés-módosításra szükség lesz, és akkor beletesszük, hogyha megfelel. Megértem a problémát, egyébként túlzónak tartom ezt a tizenkétezer fős számot, hisz nekem meggyőződésem, hogy két-három ezer embernél több helyben nem jár fogorvoshoz.

**Berecz Gábor képviselő:** Hogy mennyien járnak hozzájuk, azt nem tudom, a fogorvos asszisztense 6000-6000 főt mondott.

**Zsadányi Zsolt képviselő:** Ha ez igaz lenne, nem kapnál időpontot, csak 10 év múlva.

**Szöllősi Ferenc polgármester:** Megpróbáljuk kezelni ezt a problémát, és beszerezzük ezt az állam tiszti főorvostól, mert tőle kell elkérni és nem az OEP-től, és akkor megnézzük, hogy ez mennyibe kerül és megpróbálom a következő testületi ülésig előkeríteni és akkor átbeszéljük azt, hogy ez belefér, nem fér bele, és annak is utána járunk, hogy milyen körülmények közt lehet ezt létesíteni. Akkor én visszaadom a szót neked, hogy be tudd fejezni, amit mondani akartál.

**Berecz Gábor képviselő:** Tulajdonképpen a többi része, az csak, amit eddig is mindig elmondtam, hogy a földeladásokkal a mai napig nem értek egyet. Tudom, hogy vannak olyan telkek, amiket egyszerűen nem lehet hasznosítani, de szerintem épp elég lesz az, amit az elődeink ránk hagytak. Ugye, fönn a termál területen vannak telkek, amik ha jól emlékszem, tegnap Fazekas Barna alpolgármester úr mondta, hogy van már a CSOK-ra igény. Tehát még több ember lesz. Tehát épp elég telek elment már, ahhoz hogy befogadjuk, egy infrastruktúrát ki kellene építenünk. Alig van bölcsődei hely, hadd ne soroljam. Tehát én azért nem értek egyet a földeladásokkal. Köszönöm szépen.

**Szöllősi Ferenc polgármester:** Köszönöm szépen. Paszterovics képviselő úr volt a következő, parancsoljon.

**Paszterovics János:** Köszönöm a szót. Én csak jelezni szeretném, hogy a Szociális Bizottság elfogadásra javasolta. Köszönöm

**Szöllősi Ferenc polgármester:** Köszönöm szépen. Sarlós Imre képviselő volt a következő, parancsolj.

**Sarlós Imre képviselő:** Köszönöm szépen a szót. Pár kérdésem lenne a költségvetéssel kapcsolatban. Az első, hogy nem látom benne beállítva a hiteleket, amikről döntött a testület az előző években, gondolok itt a KOK-ra és egyéb ilyen dolgokra. Aztán nem látom benne a december 31-ei állapotot, hogy mi volt a fordulónapon az eredménye az önkormányzatnak, hitel hol állt, gondolom most már így február vége felé ezt lehet tudni. A másik, hogy felhalmozási kiadásoknál a 23. oldalon be van állítva egy bevételnek 111 millió forint, ez mit takar, és a felhalmozási kiadásoknál be van tervezve egyszer százötvenhétmillió a következő táblázatban 140 valamennyi. Ebből tudom, hogy 44 millió a beruházások, amik ki is vannak részletezve a későbbiekben. De a fennmaradó rész, azt nem igazán látom. Bár látom, hogy az önkormányzat 5 millió forintos informatikai keretfejlesztést tervez, hogy ez mi lenne? És a fennmaradó rész az micsoda, mert ugye látom, hogy ingatlanvásárlás is van benne, de hogy ez mit takar pontosan. Jó lett volna ezeket a dolgokat még esetleg külön kimutatni, hogy a képviselők tudjanak róla jobban értesülni, köszönöm.

**Bozsóné Rab Tímea mb. irodavezető:** Megpróbálok sorban mindegyikre válaszolni. Hogyha valamire nem emlékszem, akkor, ha azt még egyszer feltenné, akkor megpróbálok. Az első a hitelfelvétel. A Képviselő-testület ilyen formán nem döntött. A Képviselő-testület kezességvállalásról döntött az önkormányzat esetében és a Pécel Üzemeltető Kft. veszi fel a hitelt. Ilyen szempontból a Pécel Város Önkormányzata a 2016. évi költségvetési rendeletében a kezességvállalási soron kellene feltüntetni ezen kiadást. Itt azért használom azt a szót, hogy kellene, mert a kezességvállalás akkor jelentkezik egy adott költségvetésben, ha az önkormányzatnak ott helyt kell állnia. Tehát jelen pillanatban ezért ilyen formátumban nincs benne. Mihelyt a Pécel Üzemeltető Kft. a hitelt felvenné, és ne adj’ Isten, de nem bírna helytállni, mint fizető, akkor Pécel Város Önkormányzatának készfizető kezesként kellene helytállnia és akkor egy költségvetésmódosítás során kerülnének bele ezek a mutatószámok. Ez a Magyar Államkincstár által is ilyen formátumban kért dokumentum. A tavalyi év folyamán is, azt hiszem a júniusi költségvetésmódosításkor ugyanezen állapot alapján történtek meg a változtatások. Ez volt az első, akkor a második. A felhalmozási bevételeknél a Képviselő-testület által elfogadott döntés került betervezésbe, amiben az elidegenítési címjegyzék során az ingatlanértékesítésekből származó bevételeket kell beállítani, a költségvetésbe. Kiadási oldalon ezzel szemben 18 millió forint került betervezésre, amennyiben a katasztrófavédelmi központot sikerül majd megvásárolni. Ott a hitelt úgy adná oda a bank, hogyha 18 millió forint önrészt tudnánk kifizetni. Ezt viszont már ilyen formátumban be kell állítani, mert alátámasztó dokumentum van, minden egyéb más felhalmozási kiadás a Képviselő-testület általi döntések alapján került betervezésre. Itt gondolok az intézményhálózataink felújítási, karbantartási kiadásaira, valamint a Pécel Város Önkormányzata közterületén lévő közutak és egyéb dolgok karbantartási kiadásai. Ez úgy emlékszem, hogy egy januári képviselő-testületi döntés volt, 61 millió forint nagyságrendben. Ez kerül ide betervezésre. Valamint az intézmények által menetközben feltárt és általuk kért felhalmozási és felújítási kiadások kerültek ide, hiszen az ingatlanvagyon az Pécel Város Önkormányzatáé, ezért az az Önkormányzat költségvetését kell, hogy terhelje. Az intézményeknél ilyen formátumban kiadás nem jelentkezhet. És való igaz, hogy 5 millió forintos informatikai beruházást szeretnénk, hogyha megvalósulna, ugyanis a mindennapi életben a hivatal dolgozói és az intézmények dolgozói számtalanszor szembesülnek azzal a problémával, hogy a nehézkes informatikai háttérrel nagyon problémás és határidőre sokszor kihívásokkal teli az adatszolgáltatás. Ezt tavaly is beterveztük, tavalyelőtt is beterveztük, de hát sajnos általában ez az, ami nem valósul meg.

**Sarlós Imre képviselő:** Visszatérnék, még egy kérdés kimaradt, mennyi volt az év végén a forduló egyenlegünk? Tehát, hogy mennyi volt a hitelnek a zárása, hogy álltunk december 31-én?

**Bozsóné Rab Tímea mb. irodavezető:** Jogszabály szerint, ugye folyószámlahitelünk nincsen, december 31-ével azt vissza kell törleszteni. Pontos kimutatást tudok írásban, most tájékoztatni még nem szeretnék, mert jelen pillanatban is folyik a zárásunk, de banki alátámasztással tudunk küldeni képviselő úr számára írásban. Azonkívül még a zárási folyamat jogszabály szerint március 25-éig tarthat, tehát addig záró számadatokat azért nem is tüntettünk fel.

**Sarlós Imre képviselő:** Az más kérdés, hogy meddig tarthat, de már gondolom készen vannak ezek a részek, legalábbis az év végi zárás mennyi volt, az február végén azért illik, hogy készen legyen. És visszatérnék, még egy kérdés erejéig a felhalmozásra, tehát az a 60 valahány millió forintról, hogyha esetleg kaphatna kimutatást a Képviselő-testület egy táblázatban, hogy mégis miről van szó. Akár egy e-mailben, szerintem ez bőven elég, hogyha döntöttünk már róla korábban akkor egyébként van mindenkinek, de azért jó lett volna mellékletként hozzátenni a költségvetéshez.

**Bozsóné Rab Tímea mb. irodavezető:** Én most oda is tudom adni képviselő úrnak, ez a 2016. január 28- ai testületi ülésen volt téma. Pontosan így szól, javaslat Pécel város területén 2016. évben elvégzendő felújításokra, javításokra, közlekedést érintő szabályzatokra. Itt van benne tételes kimutatással az egyik és a más intézményekre vonatkozó beruházások. Azt oda is adom akkor mind a kettőt.

**Sarlós Imre képviselő:** Köszönöm. És akkor a zárásról pedig kapok írásban.

**Bozsóné Rab Tímea mb. irodavezető:** Igen-igen. A folyószámla záróállományára igen.

**Szöllősi Ferenc polgármester:** Köszönöm szépen. Takács Csaba képviselő úr, parancsolj.

**Takács Csaba képviselő:** Igen, én egy olyan témát szeretnék érinteni, ami igazából csak egy kis tájékoztatás lenne, ez pedig az iparűzési adó, amivel most jelen pillanatban 300 millió forinttal tervezünk, és ugye a tavalyi év során részben a testületi üléseken értesültem, hogy voltak ilyen tervek, mozgások, fejlesztési elképzelések. Erre vonatkozóan egy kis tájékoztatás, ha lehetne, hogy ez a szám rendben van, igazából ennyi lenne, csak megnyugtatás céljából.

**Bozsóné Rab Tímea mb. irodavezető:** Az adóbevételek tervezése során minden esetben az Adócsoport kivetéseit vettük figyelembe, valamint a befolyt teljesülő bevételeket és jogszabálynak megfelelően, hogyha menetközben olyan tudomásunkra jutott, olyan dolog, vagy változás jut a tudomásunkra, akkor azzal számolunk. Itt gondolok, jelentős adóbefizető távozik innen, akkor azzal az értékkel csökkenteni kell már a kivetéseket. 2014. évben a helyi iparűzési adó bevétel az 299 millió forint volt, nagyságrendileg, 2015-ben az előirányzat ennek megfelelően az óvatosság elve miatt 250 millióra volt tervezve, azonban itt jelentős többletbevétel keletkezett, 2015. december 31-gyel 326 millió forint volt a bevétel, és így álltunk rá az óvatosság elve, illetve az Adócsoport kivetését figyelembe véve 300 millióra.

**Takács Csaba képviselő:** Előre láthatólag van ilyen veszély, hogy komolyabb kieséssel kell számolni?

**Bozsóné Rab Tímea mb. irodavezető:** Hát, ott a 26 milliós csökkentés jelenti azt a fajta veszélyt, amivel kalkulál az Adócsoport.

**Szöllősi Ferenc polgármester:** Köszönöm, Timi. Egyéb kérdés, észrevétel? Ha nincs, akkor kérem szépen név szerinti szavazással szavazzunk.

*(A szavazáson jelen van 11 fő képviselő.)*

*(dr. Szolnoki Imre aljegyző az SZMSZ szerint lebonyolítja a név szerinti szavazást.)*

Szöllősi Ferenc polgármester Igen

Fazekas Barna alpolgármester Igen

Podmaniczki József alpolgármester Igen

Berecz Gábor Nem

Karsai András Igen

Kővári Imre Igen

Paszterovics János Igen

Sarlós Imre Nem

Takács Csaba Igen

Tóthné Szentandrássy Csilla Igen

Zsadányi Zsolt Igen

*(Az eredményt tartalmazó jegyzék a jegyzőkönyv mellékletét képezi.)*

**Pécel Város Önkormányzatának Képviselő-testülete 9 igen, 2 nem szavazattal, 0 tartózkodással az alábbi rendeletalkotási javaslatot fogadta el:**

**Pécel Város Önkormányzatának Képviselő-testülete megalkotja Pécel Város Önkormányzata Képviselő-testületének 4/2016. (III.2.) önkormányzati rendeletét Pécel Város Önkormányzata 2016. évi költségvetéséről.**

*(A rendelet a jegyzőkönyv mellékletét képezi.)*

1. **napirendi pont**

**Javaslat az önkormányzati intézményeiben alkalmazandó étkezési térítési díjakkal kapcsolatos döntések meghozatalára**

**Szöllősi Ferenc polgármester:** Rendeletalkotási javaslat, minősített többséget igényel. Meghívottként a TS Gastrótól Gyura Zsanett jelen van. Ezzel kapcsolatban kérdés, észrevétel? Sarlós képviselő úr volt az első, parancsolj.

**Sarlós Imre képviselő:** Köszönöm a szót. A legutóbb, nem tudom, 1 vagy 2 hónapja emeltünk.

**Szöllősi Ferenc polgármester:** Augusztusban.

**Sarlós Imre képviselő:** Augusztusban? Akkor repül az idő. Emeltünk árakat, amivel akkor sem értettem egyet. Most ezzel a közel 10 %-os emeléssel, szintén nem fogok tudni egyetérteni, mert nem látom sem a minőségnek, sem a mennyiségnek a javulását. Ugye, az előző emelésnél is megbeszéltük, hogy akkor a minőségre és a mennyiségre fogják fordítani ezeket az emeléseket. Továbbra is panaszok vannak, mind a minőséggel, mind a mennyiséggel, úgyhogy én nem tudom támogatni és irreálisnak is tartom ezt a fajta emelést. Köszönöm szépen.

**Szöllősi Ferenc polgármester:** Köszönöm szépen. Ugye, az összes intézményből hozzám érkezik be az intézményvezetők, illetve az intézményi pedagógusok jelzése. Én cáfolom azt, amit képviselő úr mond. De nem fontos ebben a dologban egyetértenünk, természetesen mindenki a saját elgondolása alapján szavaz. Berecz képviselő úr volt a következő, parancsolj.

**Berecz Gábor képviselő:** Köszönöm szépen. A naplókat én is megkaptam, polgármester úr átküldte nekem is, nézegettem. Nekem nem is ezzel van a gondom. Tegnapi ülésen 5-10 perces vitában elbeszélgettünk erről. Én azt gondolom, ha nem lennék képviselő, akkor szeretnék mint vállalkozó a péceli önkormányzattal szerződést kötni, mert akárhányszor valaki szól, hogy neki ez és az a baja, akkor rögtön az önkormányzat összeül, illetve a testület összeül és megszavazza nekik az emeléseket. Igen, augusztusban volt a KSH szerinti indexemelés, amit akkor én kifogásoltam, de aztán mondták, hogy összességében a KSH index valós volt és ez kellett. De viszont ehhez én se tudom adni az igen szavazatomat. Ahhoz tudom viszonyítani, hogy nekem mint vállalkozó behozták, hogy az EU-s szabványú meg biztonsági adatlappal levő szereket kell használnom. Akkor ezt nekem be kellett nyelnem. Tehát itt, vagy az „állam bácsi” rakjon hozzá még egy kis pénzt, de ne mindig az legyen, hogy nekünk kelljen ezeket a pénzösszegeket kiegészíteni. Tehát így nem tudom elfogadni, köszönöm szépen.

**Szöllősi Ferenc polgármester:** Bizonyos dolgokban egyetértünk, tényleg egy kicsit nagyobb támogatást kellene kapnunk. De ezt a problémát most nekünk kell megoldani, valamilyen szinten. Azt, hogy az állam, mennyivel fogja adresszálni a saját döntéseinek a következményét, az most jelen pillanatban a vállalkozónál csapódik le. Ezt nem tudom így megítélni.

**Berecz Gábor képviselő:** De azt látjuk a KLIK-nél.

**Szöllősi Ferenc polgármester:** Ehhez most nem tudok érdemben hozzászólni. Nem is hallottam arról, hogy ilyet terveznének. Illetve, amit hallottam, hogy a teljes közétkeztetés államosítása, ami várható hamarosan, akkor ez a probléma lekerül a vállunkról, és jelen pillanatban, egyelőre még bennünket terhel. Takács Csaba képviselő úr, parancsolj.

**Takács Csaba képviselő:** Nem szorosan ehhez a témához akarok hozzászólni, hanem ennek kapcsán itt most be lett csatolva egy szerződés, amit a legutóbbi, tehát a januári testületin megemlítettem. Akkor szavaztunk, egy ilyen 9, majdnem 10 milliós költségről, a TS Gastrónak. Igazából abban maradtunk, hogy nem volt kötelezettsége arra, hogy ő neki ezt a tálalórészt, pontosabban. De sajnos ugyanarról a cégről beszélünk vagy nem is tudom, de nagyon fontos, hogy igaz, nem szorosan a témához kapcsolódik, kérnék egy tájékoztatást ezek szerint, merthogy ebbe a javaslatba viszont be lett csatolva az a szerződés, amiben én úgy vélem, hogy mégis csak visszahullt ez a kötelezettség a vállalkozó részére. Úgyhogy, ha nem gond, akkor esetleg nézzük már át még egyszer közösen, mert ez 10 millió forint nagyságrendű tétel és elég jelentős. Tehát nem szorosan ehhez kapcsolódik, de ennek kapcsán vettem észre

**Szöllősi Ferenc polgármester:** Rendben, akkor aljegyző úré a szó, parancsolj.

**dr. Szolnoki Imre aljegyző:** Tisztelt Képviselő-testület! Tehát nem volt az alapszerződésének, amit 2013. augusztus 21-én kötött meg az önkormányzat a TS Gastróval. Csak az iskolai főzőkonyhákon való feladatellátás képezte és képezi mai napig a TS Gastrónak a feladatát. Az óvodai tálaló- és melegítő konyhák akkor sem voltak, ma sem része a TS Gastro alapszerződésének.

**Szöllősi Ferenc polgármester:** Tehát akkor ez egy külön történet.

**Takács Csaba képviselő:** Én azt szeretném megérteni, hogy ami kihat a költségvetésre is. Be is terveztük 16-ra, 17-re, hogy ezt tisztázzuk. Tudom, hogy nem ennek kapcsán, mégis ugyanarról a cégről beszélünk. Mondhatnám azt is akár, hogy ha elengedjük ezt a feladatot, akkor a kompenzációjaképpen tarthatnák ugyanazt az árat sok évig. Be lehetne ezt a pénzt váltani, olyan formán is, hogy elengedtük a feladat részét, viszont nem kér annyit. Viszont csak hadd olvassam be azt a részt, ami itt van. Tehát ez abból a szerződésből van, ami be lett csatolva, az üzemeltetendő főzőkonyhák, melegítő, tálaló konyhák vonatkozásában valamennyi jogszabályban foglalt engedély megszerzése illetve a jogszabályi előírásoknak megfelelő állapot biztosítása. Tehát feladata volt. Adott esetben például festés, felújítás a feladat.

**Szöllősi Ferenc polgármester:** Ott kevered, a főzőkonyhák. Kettő konyha van. Kettő főzőkonyha van.

**dr. Szolnoki Imre aljegyző:** Főzőkonyha és melegítő-tálaló konyha.

**Takács Csaba képviselő:** Jó, mindegy.

**Szöllősi Ferenc polgármester:** Várjál, várjál! Beszéljük ki!

**Fazekas Barna alpolgármester:** A főzőkonyhákban ők tálalnak, erre vonatkozik. Tehát a 3 főzőkonyhában ő tálal, a 3 melegítő konyhán nem ő tálal az eredeti szerződés szerint. Pont azért volt úgy, hogy.

**Takács Csaba képviselő:** De ebben nem derül ki ilyen formán, hogy melyiken tálal. Azért gondoltam, hogy pontosítás végett nagyon fontos része. Ha nem, akkor sajnos kénytelen vagyok elfogadni. De akkor újfent kérdezem, hogy bizonyosak vagyunk benne, hogy…

**Szöllősi Ferenc polgármester:** Így van. Köszönöm szépen. Karsai képviselő úr, parancsolj.

**Karsai András képviselő:** Köszönöm a szót, polgármester úr. A Pénzügyi Bizottság részéről egy kérdést szeretnénk, bocsánat egy kérést szeretnénk intézni polgármester úrhoz. Azt tudjuk, hogy az óvodákból rendszeresen be szokta kérni, a napi véleményeket az étel minőségével kapcsolatban. Az a kérésünk, hogy ugyanezt az iskolák vonatkozásában is akkor tegyük meg. Legyen napi vélemény az iskolai kosztról is. És akkor így picit kihúzhatjuk a méregfogát a minőséggel kapcsolatos kifogásoknak. Köszönöm szépen.

**Szöllősi Ferenc polgármester:** Köszönöm szépen. Meg fogjuk tenni. Egyébként már kértem, csak még kapni nem kaptam. Sarlós képviselő úr, parancsolj.

**Sarlós Imre képviselő:** Csak egy poén a felfelé jelentéssel kapcsolatban. Annak idején, mindenki ismeri ezt a viccet, amikor a Rákosi Mátyásnak jelentenek, hogy 7 disznója született a parasztnak, úgyhogy én azt gondolom, azért érdemes lenne a szülőkkel is beszélgetni. Köszönöm.

**Szöllősi Ferenc polgármester:** Köszönöm. Úgy gondolom, hogy nálam nagyobb facebook használó nincsen és nálam komolyabb kritikákat nem fogalmaznak meg, de hogy a megnyugtatás végett, ki fogok tenni az oldalamra egy ilyen minősítő kérdést. Aki teheti, az szóljon hozzá. Az egyik, az az egyik részről szól, hogy rossz volt a kaja, mert a gyerek nem ette meg. Otthon sem eszik meg mindennap minden ételt. Ha generális problémák vannak, azt természetesen kezeljük. Az ilyen egyedi problémákkal nem tudunk mit kezdeni, hogy a paradicsomleves nem jó, mert a gyerek nem szereti. Ha jó, akkor sem fogja szeretni. Nem eszi meg. Ilyen egyszerű. De természetesen fogjuk tudni, az iskoláktól be fogjuk kérni ugyanúgy ezt a minősítést. Én úgy tudom, hogy a tanárok java része egyébként ugyanebből az ételből eszik. Többször voltam bent a Szemerében teljesen véletlenül, és jöttek a hölgyek, hogy kóstoljam már meg, hogy milyen. Én azt gondolom, kifejezetten finomnak éreztem, amit akkor ettem. Tóthné Szentandrássy Csilla, parancsolj.

**Tóthné Szentandrássy Csilla képviselő:** A gyerekorvos környezetében beszélgettem valakivel, és az az információ, hogy vannak gondok most is, és az a probléma, hogy visszatérő. Tehát kezelik, de aztán újból visszatér. Lisztérzékeny gyereknél volt olyan, hogy ugyanazt az ételt kapta több napon keresztül, mint a többi. Szóval szerintem ez eléggé nonszensz. Engem az zavar ebben, hogy mikor van egy-egy megfogalmazás, hogy mi a hiba, és azt kezelik, mert nagyon szívélyesen kezeli a TS Gastrónak az aktuális vezetője, vagy az, aki ezzel foglalkozik, de ez újból és újból felüti a fejét. Én azt kérném, hogy ha egyszer egy probléma felvetődik és megoldásra kerül, akkor ne ismétlődjön. Illetve lehetséges, hogy felnőtt szájízzel az az étel finom, de gyerek szájíz szerint kell főzni, vagyis gyerekeknek főzünk.

**Szöllősi Ferenc polgármester:** Jogszabály szerint kell főzni.

**Zsadányi Zsolt képviselő:** Ha gyerek szájízzel főznének, akkor chipset ennének és csokit.

**Tóthné Szentandrássy Csilla képviselő:** Nem, pontosan, hogy nem, hanem egészségesen kell.

**Zsadányi Zsolt képviselő:** Úgy kéne, csak az meg nem ízlik nekik.

**Tóthné Szentandrássy Csilla képviselő**: Nem olyan rég volt, hogy a gyerekorvosi rendelőben csapódott le. Arról volt szó, hogy a sószegény étel az nem egészséges, nem tudom, milyen kutatás, de mindegy. De maradjunk a témánál! Én azért úgy hallom, hogy gond van még bőven. Mert van mire odafigyelni. Az, hogy érkezik egy olyan jelentés, ami jó, és akkor van alatta egy-két mondat, ami esetleg aznap nem volt jó. Sok mindent mondanak az anyukák, csak a gyerekorvosnál csapódik le. Én örülnék, hogyha ez így lenne kezelve. Én nem fogom megszavazni ezt az emelést most. Elnézést kérek Öntől. Én úgy gondolom, hogy a gyerekeknek, polgármester úr, a gyerekeknek az érdekeit kell képviselnünk. Ha valóban történik egy olyan panaszkezelés, ami megoldja, hogy egy lisztérzékeny gyerek nem ugyanazt az ételt kapja egy héten keresztül, és a doktornőnél csapódik le, akkor azt mondom, hogy jó, akkor oda tudunk rá figyelni. A város gyerekeinek az érdekeit kell képviselni. És polgármester úr a gyerekorvosnál is lehet látogatást tenni, nem csak a facebook oldalra kitenni, mert vele is érdemes szerintem beszélni, ott nagyon sok probléma lecsapódik.

**Sarlós Imre képviselő:** Egyetértek Csillával. Otthon is két-három napig esszük az ételt.

**Tóthné Szentandrássy Csilla képviselő:** Igen, de ha fizetsz érte, akkor nem akarod ugyanazt az ételt enni.

**Szöllősi Ferenc polgármester:** Zsadányi képviselő, parancsolj.

**Zsadányi Zsolt képviselő:** Egyetlenegy momentumot szeretnék hozzátenni, aztán holnap vagy holnapután majd mindenki elolvassa. XVII. kerületi „Itt lakunk” című honlapon el lehetne olvasni az egyik legnagyobb közétkeztetési szolgáltatót, nevét nem mondom, mindenki tudja, hogy ki van a XVII. kerületben, ott is laknak. És a volt kollégák nyilatkoznak az áldatlan állapotokról, és így beindult, a szülők meg panaszkodnak az ételre a XVII. kerületben. Úgyhogy mi nagyon-nagyon jó helyzetben vagyunk. Az én lányom is idejár iskolába. Tehát a szülőkről beszélt a másik képviselő, hogy a képviselők a szülőket miért nem kérdezik meg. Többen gyakorló szülők vagyunk. Az én lányomnál válogatósabb nincsen, és még sincs panasz az ételre. Úgyhogy embere válogatja. Tudok olyat is, akinek kettő darab gyereke jár ugyanígy iskolába, az egyik mindent megeszik, a másik nem, pedig testvérek. Innentől kezdve a gyereknek a szájízét nem lehet eltalálni minden nap. Köszönöm.

**Szöllősi Ferenc polgármester:** Köszönöm szépen. Alpolgármester úr!

**Fazekas Barna alpolgármester:** Köszönöm a szót, polgármester úr. Egyrészt nekem is két gyerekem étkezik és otthon ugyanazt eszik nyilván, mind a kettő jóevő, többek közt. Rendszeres, hogy úgy jönnek haza az iskolából, hogy az egyiknek ízlett az étel, a másiknak nem. S ezt felváltva oda-vissza. Másrészről meg a tegnapi bizottsági ülésen is viszonylag sokat beszélgettünk erről, és pont Berecz képviselő úr vetette azt föl, hogy ne emeljünk, mert nem szükséges, majd két mondattal később ugyan ő említette azt, hogy kéne egy jelentősebb emelés, jelentősebb minőségjavulással együtt. Ugye, pontosan idézlek nagyjából.

**Berecz Gábor képviselő:** Nem értem.

**Fazekas Barna alpolgármester:** Nem, most nem kritizálni akartalak. Csak szó volt arról is, hogy miért emelünk, mert nem lenne szükséges, mert drága, meg aztán szó volt arról is, hogy egy jelentősebb minőségjavulás mellett igény lenne az emelésre, és akkor fogalmaztam meg, hogy ez az emelési mérték, pont egy olyan mérték, hogy el kell, hogy fogadjuk azt, hogy más anyagokból kell, hogy főzzön a társaság, a más alapanyagok többe kerülnek. Kimutatták, el kell, hogy fogadjuk. A KSH indexről mindenkinek megvan a maga véleménye, nekem is megvan róla a véleményem, szerintem sem azt tükrözi, amit tükrözni kell. Igenis drágábbak lettek a nyersanyagok. Ugyanakkor, ha elmegyünk egy minőségi irányba, amire lenne igény, drágábban is lenne rá igény, viszont valakinek igen nagy nehézséget jelent, hogy ki kell fizetni, amit ki kell fizetni. Ugyanakkor arra is tekintettel kell lennünk, hogy az általános iskolákban étkezőknek is a 60%-a ingyen étkezik. Nagyon jelentős terhet róva ezzel az önkormányzatra. Az óvodában nem, ott teljesen ingyenes az étkezés. Ez nagyon jelentős terheket ró az önkormányzatra. Mindezt a sok tényezőt együttesen figyelembe véve én kérnélek titeket, hogy támogassátok ezt a javaslatot. Köszönöm szépen.

**Szöllősi Ferenc polgármester:** Köszönöm. Berecz képviselő úr!

**Berecz Gábor képviselő:** Köszönöm szépen. Ha már meg lettem szólítva, pontosítanám, mit mondtam tegnap, hogy vannak olyan visszajelzések a lakosság köréből, ha megemelik az árat, de a minőség is megfelelő, akkor vannak olyan lakosok, akik ezt természetesen tudnák támogatni. Akkor kértem én azt, hogy legyen egy lakossági véleményeztetés, valamilyen formában, hogy ne az legyen, hogy mindig, hogy a hátuk mögött megszavazunk egy emelést vagy bármit. Előtte kérjük ki a véleményét, hajlandóak lennének –e fizetni többet egy jobb minőségű ételért. Valóban vannak tejérzékenyek, lisztérzékenyek. Ezeket bele kell már minden vállalkozónak foglalnia magába, hogy ezeket az ételeket most már egyre több olyan gyerek van, aki erre igényt fog tartani. Ezt akkor vagy már eleve, amikor megkötjük valakivel a szerződést.

**Fazekas Barna alpolgármester:** Benne van.

**Berecz Gábor képviselő:** Ha benne van, akkor ez már nem pluszigény, akkor ne beszéljünk arról, hogy vannak ilyen igények. Benne volt a szerződésben akkor. Én csak annyit akartam mondani, hogy a minőség javára vannak olyan lakosok, akik vállalnák a többet, de mindig vannak olyanok, akiknek egy-egy ilyen ötszáz, ezer forint már sok. Főleg, hogy ha több gyereke van ott az iskolában és hát nagycsaládos, és nem kapja meg azokat a lehetőségeket. Sőt, nem kap semmilyen szociális támogatást. Ezért nem tudom elfogadni. Köszönöm szépen.

**Szöllősi Ferenc polgármester:** Podmaniczki alpolgármester úr, parancsolj.

**Podmaniczki József alpolgármester:** Köszönöm a szót, polgármester úr. Akkor én is elmondom az élményeimet, mert mindenki elmondta, kinek melyik gyermeke hova jár és mit eszik. Nem lesz hosszú, a történet. Két gyermekem jár intézménybe, a legidősebb fiam a Szent Erzsébetbe jár általános iskolába, a második legidősebb fiam pedig a Harangvirág Óvodába, a református egyház által fenntartott óvodába. A Szent Erzsébetbe a TS Gastro szállít, a Harangvirágba pedig egy vecsési cég szállít élelmiszert. Én személy szerint megmondom, szerintem a Harangvirágban rosszabb az étkezési színvonal, viszont az egy érdekes történet, hogy egyik intézményből sem hallok semmiféle se jót, se rosszat az étkezésre, és személy szerint annak tudom, be, hogy egyik intézményben sincs jelen a politika, hiszen mindkettő egyházi fenntartású intézmény. Én csak ennyit mondok a történetről.

**Szöllősi Ferenc polgármester:** Köszönöm szépen, beszélgethetnénk erről holnap estig, mindenkinek megvan a saját élménye, benyomása az egész történetről. Ha nincs több hozzászólás, akkor kérem, szépen szavazzunk a rendeletalkotási javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 7 igen, 3 nem szavazattal, 1 tartózkodással az alábbi rendeletalkotási javaslatot fogadta el:**

**Pécel Város Önkormányzatának Képviselő-testülete megalkotja Pécel Város Önkormányzata Képviselő-testületének 5/2016. (III.2.) önkormányzati rendeletét az önkormányzat intézményeiben alkalmazandó étkezési térítési díjak, valamint az étkeztetés és a házi segítségnyújtás térítési díjának megállapításáról szóló 13/2008. (V. 30.) számú rendelet módosításáról**

*(A rendelet a jegyzőkönyv mellékletét képezi.)*

**Szöllősi Ferenc polgármester:** A határozati javaslat, amit el kell fogadnunk. Ezzel kapcsolatban is kérem, szavazzunk.

**Berecz Gábor képviselő:** De miről szól?

**Szöllősi Ferenc polgármester:** A szerződésmódosításról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 7 igen, 3 nem szavazattal, 1 tartózkodással az alábbi határozatot hozta:**

**40/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a határozat mellékletét képező tartalommal módosítja a TS Gastro Kft.-vel 2013. augusztus 21. napján megkötött vállalkozási szerződést.

A Képviselő-testület felhatalmazza a polgármestert a szerződésmódosítás aláírására.

Felelős: Szöllősi Ferenc polgármester

Határidő: 2016. március 11.

*(A határozat melléklete az előterjesztés mellékletét képezi.)*

1. **napirendi pont**

**Javaslat az önkormányzat pénzügyi támogatásairól szóló 25/2013. (II.5.) önkormányzati rendelet módosítására**

**Szöllősi Ferenc polgármester:** Minősített többséget igényel. Köszönjük szépen, hogy itt volt és megjelent.

*(Csúzi István irodavezető-helyettes, Cseuz László sportreferens és Gyura Zsanett, a TS Gastro Kft. képviselője 09 óra 48 perckor elhagyta az üléstermet.)*

**Szöllősi Ferenc polgármester:** Kérdés, észrevétel, hozzászólás a rendeletalkotási javaslattal kapcsolatban? Nincs. Kérem szépen, szavazzunk.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 10 igen, 0 nem szavazattal, 1 tartózkodással az alábbi rendeletalkotási javaslatot fogadta el:**

**Pécel Város Önkormányzatának Képviselő-testülete megalkotja Pécel Város Önkormányzata Képviselő-testületének 6/2016. (III.2.) önkormányzati rendeletét az önkormányzat pénzügyi támogatásairól szóló 25/2013. (XII. 5.) önkormányzati rendelet módosításáról.**

*(A rendelet a jegyzőkönyv mellékletét képezi.)*

1. **napirendi pont**

**Javaslat gazdasági célú fejlesztés elvi támogatására**

**Szöllősi Ferenc polgármester:** Egy darab határozati javaslat, egyszerű többséget igényel. Ezzel kapcsolatban kérdés? Sarlós képviselő úr, parancsolj.

**Sarlós Imre képviselő:** Köszönöm a szót. Azt gondolom, hogy a frakció többi tagjának biztos több információja van erről az ügyről, de nekem nincs, ezért kénytelen vagyok megkérdezni pár dolgot.

**Zsadányi Zsolt képviselő:** Milyen frakció?

**Sarlós Imre képviselő:** Polgármester úr frakciója. Nekünk nincs frakciónk, mi kevesen vagyunk. Első kérdés, hogy hol van nekünk 350-400 hektár egybefüggő területünk? Utána lenne egy olyan kérdésem, hogy itt a Güzeller cégről egy kicsit többet is megtudhatnánk. Bár próbáltam rákeresni interneten, de rengeteg ilyen cég van ezen a néven. Magyarországon egy kávézót dobott ki nekem csak, de biztos nem így van.

*(Csúzi István irodavezető-helyettes, Cseuz László sportreferens 09 óra 50 perckor visszajött az ülésterembe.)*

**Szöllősi Ferenc polgármester:** Kávécserjék.

**Sarlós Imre képviselő:** Jó, nem okoz gondot, mert Törökországban rengeteg szállítmányozási cég van, textillel foglalkozó cég van, alkatrészekkel foglalkozó cég ugyanilyen néven. Tehát azért mondom, hogy Törökországban rengeteget találtam. Magyarországon nekem érdekes módon, csak ezt az egyet dobta ki. A másik, ami szerintem sokkal fontosabb, hogy a törökökhöz nekünk milyen viszonyunk volt a történelem során, azt mindenki tudja, nem kell nekem ecsetelni. Nekem volt szerencsém 5 éven keresztül velük közelről megismerkedni. Én nagyon óvatos lennék egy ilyen török céggel. Elsősorban itt a levelükben, ugye benne van már eleve az, hogy az összes közműnek a telekhatárra történő elvitele az az állam és az önkormányzat feladata. Én azt gondolom, hogy a levélben biztos van elírás is, mert 15-30 millió kW/h/ hó fogyasztás az egy nagyon komoly fogyasztás, ugyanakkor a gázfogyasztás 4-6 m3/hó. A másik az, hogy ennek a költségét kértük-e már be valahonnan, valamilyen költségvetést, hogy mennyibe kerülnének ezek a közművek ide a telekhatárra történő bevitele. Mert azért ez egy tetemes összeg. Elvi állásfoglalás tudom, hogy nem kötelezi igazán semmire az önkormányzatot, és arra kell, hogy az előkészítés elindulhasson, viszont azért ezeket a költségeket semmiképp nem tenném bele az elvi állásfoglalásba. Majd meglátjuk akkor, amikor az ember már látja. A levélben benne van, hogy fontos megjegyezni, azonban fontos megemlíteni, hogy a felsorolt szolgáltatások kiépítéséről a kormánynak, illetve a helyi önkormányzatoknak kell gondoskodni. Azért ez benne van. Én azt gondolom, hogy ezzel együtt nem fogadnám el. Ahhoz, hogy az előkészület elinduljon, és meglátjuk, miről van szó, az természetes, hogy menjen a dolog. Bár mondjuk a 20 ezer embert foglalkoztató, én azt mondom az már egy település lenne inkább. Az elég nagy terhelést róna, nem tudom melyik területünkre.

**Szöllősi Ferenc polgármester:** Mint mindannyiótok előtt ismert, ez nem egy újkeletű történet, két és fél évvel ezelőtt kezdtünk el ebben az ügyben mozgolódni, először ennek a cégnek egy leányvállalata volt, aki megkeresett minket. Akkor ugye a valamikori termálterület hasznosítását szerette volna elvégezni.

*(D. Nagyné Turjányi Adrienn irodavezető és Szép Tamás könyvvizsgáló 09 óra 53 perckor elhagyta az üléstermet.)*

**Szöllősi Ferenc polgármester:** Ez az az ominózus 228 villalakásból álló épületegyüttes. Ez egy családi vállalkozás egyébként. Törökország 7. legnagyobb építőipari cégéről beszélünk. Kormánytaggal is voltam már Törökországban, megnéztük az ottani beruházásokat. Jelen pillanatban befejezték a szentpétervári 600 hektáros ipari park tevékenységüket. Dubaiban építettek. Tehát nagy gyakorlattal rendelkeznek, de inkább, ami Pécelre vonatkozik. Jelen pillanatban azt ugye senki nem gondolja egy ekkor méretű város, egy ilyen költségvetéssel, ebben bármit is tenni tud, azon kívül, hogy a szándékát kifejezi. Ezzel mindenki tisztában van, tisztában van a Kormány is. Nagyjából 6 hónappal ezelőtt került az egész, abba az állapotba, hogy felvettük a kapcsolatot a külgazdasági minisztériummal. Személyesen államtitkár úr kapta meg feladatnak ennek az ügynek a kezelését. Létrejött egy team, egy 10 tagú team, amelyik, ezt az ügyet kezeli. Ebbe 3 tagot adott a HIFA, a Nemzetgazdasági Minisztérium háttérszervezete, 1 tagot adott a minisztérium, a kabinetfőnök, aki az államot képviseli ebben a történetben, illetve 3 tagot adott a török beruházó, és 3 személy van kijelölve innen az önkormányzati szintről. Egy munkacsoportot hoztunk létre. Ugye, egy kicsit meggyorsultak a dolgok. Azt hogy az önkormányzat 3-400 ha, egyébként miből áll össze a terület, ugye a Fáy útra bevezető út Pécel felőli oldala és szemben a Maglódi út egy részéből jön létre a kijelölt terület. Azt, hogy az önkormányzat saját erőből miből tudja, mivel ingatlantulajdonokról beszélünk, ezeket ki kell vásárolni, ez még álomnak is erős. Ezért kértük az állami támogatást. Most jelen pillanatban ott tart a dolog, hogy a külgazdasági miniszter úr a mostani ismereteim szerint elfogadta ezt a dolgot, és akkor április második hetében megyünk ki egy kormányküldöttséggel Törökországba.

*(A Williams Tv munkatársa 09 óra 56 perckor bejött az ülésterembe.)*

**Szöllősi Ferenc polgármester:** Egy ilyen mértékű beruházásteremtés, vagyis létrehozása, amely ennyi munkahelyet teremt, úgy gondolom, hogy magyar viszonylatban is páratlan. Tehát, ha csak az előzetes felméréseket nézzük, 2 milliárd eurós beruházás lenne, ez körülbelül egy tíz éves intervallum alatt és körülbelül ennyi idő alatt érné el azt a szintet, ezt a húsz-huszonöt ezer munkahely teremtését. Azt, hogy ez milyen terhet ró a városra, azt könnyű elképzelni. Azt is könnyű elképzelni, hogy ez milyen gyakorlati haszonnal jár a településre. Semmiképpen nem önkormányzati szándék, az infrastruktúra kiépítésére sem vagyunk képesek jelen költségvetésünk szerint. Nem is, nem merül fel senkiben, hogy ez a mi dolgunk lenne. Ha ezzel a Kormány nincs a városnak, illetve a beruházónak a segítségére, akkor ez a beruházás nem fog megvalósulni. A segítségük pedig abból áll, hogy akár a Mercedes, akár a Suzuki, említhetném ezeket a viszonylag nagyobb beruházásokat, ott az állam volt a kötelezettségvállaló. A beruházáshoz a törökök szándéknyilatkozata alapján, ők nem kérnek állami támogatást. Tehát saját erőből szeretnék megvásárolni, ami állami támogatás lenne, tehát a mostani számok szerint, nagyjából 33 % kedvezményt adhatna az állam, pozitív elbírálás esetén ennek a társulatnak. Ennek még a felébe sem kerülne a földterület tisztességes állami megvásárlása. Ez tulajdonképpen a Kormánynak a feladata. Az tulajdonképpen, hogy a földterületet megvásárolja. A mi feladatunk, ami ránk hárul ebben a szituációban, az összes olyan ügynek az elintézése, mint például a termőterületből kivonás és egyéb engedélyek megszerzése. Ugye, elkészült a lehetséges energia-betáplálási terv. Felmértük, hogy az adott terület honnan látható el biztonságosan az igényelt elektromos energiával, hol tud rácsatlakozni a gázfőgerincre, még arra is odafigyeltünk, hogy saját szennyvízteleppel kell rendelkeznie, hogy olyan helyre tegyük a szennyvíztelepet, ahol figyelembe véve az általánosan uralkodó széljárást, véletlenül se a város felé essen, mert egy rossz üzem vagy egy rossz ilyen telepítés megkeserítheti az itt lakók életét. Tehát ez egy elég komoly szervezést igénylő feladat. Gyakorlatilag én azt gondolom, hogy április második hetében eldől az a kinti találkozásnál, hogy az állam igen, és akkor elindul nagyobb arányban ez a munka, vagy azt mondja, hogy nem. Jelen pillanatban egyelőre csak szóbeli ígéretet kaptunk, hogy támogatják ők ezt a beruházást. Van még kérdésed?

**Sarlós Imre képviselő:** Nincsen. Csak mondjuk le is lehetett volna írni. Tehát biztosan készültetek rá a kezdetektől.

**Szöllősi Ferenc polgármester:** Ha az általános magyar gyakorlatot nézzük és a helyszín pontos megjelölésre kerül, csak nézzük a piactéri Lidl telepítés esetét, megtízszereződtek az eladási árak. Az önkormányzattal szemben ezt meg tudták tenni, a Kormánnyal már egy kicsit nehezebb szerintem tízszeres árat kérni. Ma itt Pécel környezetében mennyibe kerül egy telek? 10 millió forint. Már most 10 milliónál tartunk hektáronként. Mivel jellemzően nem túl nagy egybefüggő területek, most, hogyha az önkormányzat el kezdene ezen mozgolódni, ha egy vevő azt mondaná, hogy 500 milliót kérek négyzetméterért, és mi ezt nem vesszük meg, akkor dugába dől az egész. Tulajdonképpen az egész azért nem volt meghirdetve, hogy tényleg ne az legyen, hogy elszállnak olyan mértékig az árak. Az M0-s kisajátítása során 2500-3200 körüli négyzetméter árat fizettek. De azért itt, ismerjük a magyar mentalitást.

*(D. Nagyné Turjányi Adrienn 10 óra 01perckor bejött az ülésterembe.)*

**Sarlós Imre képviselő:** Ez nem a mentalitás függvénye, hanem hogy mennyire van közel a település, ha külterület is, de közel van a belterülethez, más az értéke, minthogy az M0-s mellett van egy terület. Nem ugyanaz a kategória.

**Szöllősi Ferenc polgármester:** Úgyhogy jelen pillanatban itt tartunk, megkaptuk a törökök ismételt szándéknyilatkozatát, benyújtottuk a kormányszinten megfelelő helyekre. A kabinetfőnökkel áprilisban megyünk Isztambulba, ott lesz maga a kormányzati szándék megerősítve vagy pedig megtagadva. Ha meg lesz tagadva, akkor nem lesz.

*(A Williams Tv munkatársa 10 óra 02perckor elhagyta az üléstermet.)*

**Szöllősi Ferenc polgármester:** És akkor még egy dolog, nagyjából összefügg a lakópark építése és mivel ugyanarról a cégről beszélünk. Az eredeti megállapodásnak megfelelően a lakóparknak már el kellett volna kezdődnie, pontosan e miatt az ötlet miatt lett visszahúzva, mert olyan minőségű házak épülnek, amik arra vannak szánva, hogy az ipari parkba érkező felső vezetők meg tudják fizetni. Egy átlag halandó, szerintem százötven millióért nem fog itt venni, Pécel oldalában egy luxuslakást. Gábor, parancsolj.

**Berecz Gábor képviselő:** Köszönöm szépen. Üdvözölni szeretném az ötletet, végre egy olyan lehetőség, ami munkahelyteremtésre jó. Csak pontosan ettől féltem, és tegnap megkérdeztem bizottsági ülésen, hogy van-e valami feltétele, hogy megépüljön a park, ipari park. Tehát ez a luxusnegyed kiépítése.

**Szöllősi Ferenc polgármester:** Fordítva. Ha ipari park lesz, akkor lesz lakópark. Nem a kisebbtől függ a nagyobb, hanem pont fordítva.

**Berecz Gábor képviselő:** Jó.Csak, hogy nekem ne legyen zavaros, amikor egy picit elmegyek a témától. Nem lehetséges, hogy azért nem akartátok oda rakni az uszodát a termálterületre, mert azt a termálvizet szeretnétek felhasznosítani ennek az úgymond lakóparknak az uszodájára? Valamit láttam annak idején, sportcentrum és egy zárt része ennek, a parknak a lakója használhatja, mert az le lesz zárva. Erről szólt a feltételezés, és csak kérdezem. De mindenesetre ehhez a témához kapcsolódva szeretném támogatni is, hogy ilyen beruházás elinduljon. Csak nem mindegy, milyen áron.

**Szöllősi Ferenc polgármester:** Természetesen végleges megállapodás, képviselő-testületi döntés nélkül nem születhet. Ez nem egy egyszemélyes probléma és az egész város sok-sok elkövetkezendő évtizedére kiható beruházás lehetne. Tehát mégegyszer, az ipari park megépülésétől függ a luxus parknak a megépítése, nem fordítva. A másik, hogy ugye a termálterület, nem gondolkodtunk semmi ilyesmiben, illetve volt egy olyan időszak, amikor ez a luxus lakópark el is lett vetve és azon gondolkodtunk, hogy… Jelen pillanatban a mostani ismereteink szerint a termálterületnek egy részén elkezdődnek a munkák. De egyelőre senki nem tette hírré, hogy azt a kutat szeretné használni. Fizetnünk kell vízkivételi díjat, de igazából nincs használva. A másik, hogy miért nem oda épült az uszoda. Hát bolond lenne bármelyik vállalkozó domboldalba bele építeni uszodát, ahol az építési költségek jelentős részét elviszi az ottani földterület megmozgatása. Én sem építeném oda fel a dombtetőre. Csak gondold el, hogy micsoda földmunka költség lenne, a Topolyos meg a Kopasz-hegy között. Gyakorlatilag, ha az uszoda megépül, ez az önkormányzatnak tizenöt évig egészen biztos, hogy nincs dolga, mert a tao pénzek felhasználása úgy lehetséges, hogy az a sportegyesület, amelyik ezt a kedvezményt megkapja, köteles 15 éven keresztül üzemeltetni. Itt egyetlen olyan embert nem látsz, aki önkormányzati szinten bele merne ugrani most egy uszoda építésébe, önkormányzati fenntartással. Nincsen. Még csak rentábilis uszoda sem létezik Magyarországon. Mindenütt, az ismereteim szerint nagyon komoly önkormányzati támogatással tudnak működni. Nem tudsz akkora bevételt generálni, amekkorák a kiadások. Erről nem is nagyon érdemes, ez így teljesen jó. Csilla.

**Tóthné Szentandrássy Csilla képviselő:** Az lenne a kérdésem, hogy van itt a 7-es pontban egy ilyen mondat, hogy szeretnénk leszögezni, hogy a kormányzati ösztönzésén, költségtámogatásán túl nem várunk semmilyen más pénzügyi segítséget. Tehát akkor, ha értelmezzük a Kormányzati ösztönzésén, költségtámogatásán túl más pénzügyi segítséget ugye nem vár, ez azt jelenti, hogy a Kormánytól vár. Ezek szerint. És akkor ez azt is jelenti, hogy az önkormányzattól nem? Tovább olvasva, a befektetés költségét először a mi vállalatunk fedezi, később pedig az ipari területre betelepülő cégekkel együtt fedezzük a szükséges költségeket. Tehát akkor, ha ők fedezik, és utána pedig a cégekkel együtt, akkor a kormányzat költségtámogatásán kívül vár vagy nem vár? Mondjuk a pénzügyi részét nem értem, lehet, rosszul van megfogalmazva.

**Sarlós Imre képviselő:** Nincs elhatárolva, hogy a telekhatáron belül, illetve a telekhatáron kívül. Tehát ez nincsen benne igazán megfogalmazva.

**Szöllősi Ferenc polgármester:** De benne van, mert ugye azt írja, hogy a telekhatárra kéri a közműveket, és onnantól kezdve az ő dolga a telekhatártól a teljes belső kiépítése. Hiszen most nem tudja az ottani bérlők igényét, hisz lesz olyan, aki bérbe veszi, lesz olyan, aki vásárol területet. Tehát saját ingatlanja lesz. Tehát nem lehet eldönteni, hogy a közüzemeket, hol kell végződtetni, mert ez nem egy szabvány sor, nem úgy fog kinézni. Parancsolj, Zsuzsi.

**Marthi Zsuzsa főépítész:** Akkor csak egy rövid, tisztába tevő gondolat. Tehát itt csak egy kezdeti tárgyalásról van szó, tervek nincsenek. Ha komolyra válna a dolog, nagyon komoly városrendezési, infrastruktúrafejlesztési beruházásról van szó. Még az is előfordulhat, például mondjuk a csapadékvíz- elvezetést messzebb kéne vinni, egy fentebbi befogadóhoz, vagy vasutat kéne fejleszteni, vagy buszpályaudvart építeni és egy csomó tömegközlekedési eszközzel kell dolgozni. Egy nagyszabású tervről van szó, ennek vannak olyan elemei, ami szerintem régiós szinten is jelentős, tehát ebben a pillanatban meg se tudjuk mondani, hogy mik ezek, amíg nincs egy ilyen terv. Most nagyon általánosságban beszélünk, én szerintem komolyan mérnöki, pénzügyi, tulajdonjogi, költségviselési feltételekről, egymás közötti megállapodásokról majd az állammal csak akkor lehet, ha egy ilyen típusú terv van. Úgyhogy én szerintem most ebben a szándékban, csak a szándékról lehet szó, igazából most nem nagyon van még miről, csak a nagy elvekről.

**Szöllősi Ferenc polgármester:** Köszönöm szépen. Gábor, parancsolj.

**Berecz Gábor képviselő:** Eszembe jutott még, hogy tegnap a bizottsági ülésen szó volt arról, hogy lehetőség lehetne esetleg, hogy Budapesthez becsatolni a víz- és csatornarendszert. Erről már van valami konkrét tárgyalás, vagy ez csak egy feltevés volt.

**Szöllősi Ferenc polgármester:** Ezek már azok a részletek, amiket a Zsuzsi is említett. Szó volt arról valóban, hogy Budapestről vásárolni a vizet, hiszen rengeteg felesleges vízzel rendelkezik, ugye, hogy az ipari létesítmények szorulnak ki a városból. A másik ugye a szennyvíz kérdése. Tehát ők mindenképp önálló szennyvízkiépítést akarnak. Annak, hogy az hol fogja, milyen befogadóba fogja elvinni a vizet, most nagyon elébe megyünk a dolognak. Először, ami nekünk nagyon fontos lenne, hogy a törökök elhatározták, hogy itt szeretnék. El kellene határozni a Kormánynak, hogy ők is itt szeretnék, és utána én megkockáztatom, hogy bizonyos szempontból a mi fejünk fölött fog zajlani, ez olyan szabású. Gyerekek, 600 milliárd forintról beszélünk összességében, ugye 2 millió euró az 600 milliárd forint. Ilyen mértékű beruházás szerintem nem volt még. Legalábbis nem emlékszem, mert sokkal kisebb jellegű. Utána még jön a probléma, hogy 20-25 ezer emberrel, munkavállalóval feltölteni. Mekkora lesz ennek a vonzáskörzete. Merthogy helyből biztosan nem lehet ennyi embert biztosítani, meg nem is biztos, hogy mindenki alkalmas arra, hogy ott dolgozzon, nem is mindenki akar ott dolgozni. Zömében a mostani ismereteim szerint a lakópark tevékenysége, az a logisztikára épülne. Voltam egy megbeszélésen, Budapesten a törökökkel, ahol 14 európai nagy szállítmányozási vállalat képviselője volt jelen és aláírtak ők egy szándéknyilatkozatot, amely azt tartalmazta, hogy amennyiben itt, Pécelen megépül az ipari park, akkor ők a logisztikai bázisukat itt szeretnék kiépíteni, ugye a Ferihegy közelsége, pont félúton vagyunk az M3-as, M5-ös között.

**Tóthné Szentandrássy Csilla képviselő:** Kik ők?

**Szöllősi Ferenc polgármester:** Ez 14 különböző cég. Szállítmányozási cégek. Mindenhol építenek. Csilla, parancsolj.

**Tóthné Szentandrássy Csilla képviselő:** Még ehhez kapcsolódna a kérdésem, hogy csak így feltételes módban, ha ez megvalósulna, és akkor megépülne a lakópark rész, és akkor ezeknek a céges vezetői – arra számít ez a török cég -, ha ezek a luxuslakások elkészülnek, akkor ezek a betelepült cégek vezetői vennék meg ezeket a lakásokat?

*(Nagy Annamária igazgató 10 óra 13 perckor elhagyta az üléstermet.)*

**Szöllősi Ferenc polgármester:** Gondolom, ez szerepel a terveikben. Lényegesen megnövekszik ezeknek az ingatlanoknak az eladási esélye, ha nem kifejezetten magyarok jönnek ide. Az előzetes, láttátok ugye, a lakóparknak az elkészült, ez közkézen forgott, testületin is be lett mutatva. Gyakorlatilag én ma nagyon kevés olyan embert ismerek, aki 150 millió forintot kifizet, egy medencés, olyan luxus lakásért, ami körbekerített területen van. Az összeg nagysága a döntő. Azért 150 millió forint a mai világban elég sok pénz.

**Tóthné Szentandrássy Csilla képviselő:** Elképzelhető az is, hogy ők hoznak ide cégeket?

**Szöllősi Ferenc polgármester:** Hát hogyne. Erre épül az egész rendszerünk. Nem csak török cégek. Gyakorlatilag megépítették Szentpéterváron, nemrég fejezték be az építkezést, 87%-ban fel van töltve az ipari park jelentkezőkkel. Azért, mivel ez a fő profiljuk, az bonyolult. Van egy olyan kialakult kapcsolatrendszer, hogy aki terjeszkedni akar, az erre felel. És ami egy picit talán még erőlteti, hogy ellentmond a török-orosz viszály ennek a történetnek, de az, hogy Magyarország nyit Oroszország felé, ezáltal arra fele is nyílhat egy piac. De ez már egy magasabb politikai történet. Ebbe nem is szándékoznék nagyon belemenni. Mégegyszer. Az elején tisztáztuk, hogy az önkormányzat ebbe a beruházásba a szándékkal és az ügyintézéssel tud beszállni. Nekünk nincs és nem is látunk rá esélyt, hogy ebben bármikor fizetési kötelezettségünk keletkezzen. Köszönöm szépen, akkor szavazzunk a határozati javaslatról, egyszerű többséget igényel.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 10 igen, 0 nem szavazattal, 1 tartózkodással az alábbi határozatot hozta:**

**41/2016. (II. 25.) Kt. határozat:**

Pécel Város Önkormányzatának Képviselő-testülete atörökországi Güzeller A.S. cég (a továbbiakban: Cég) gazdasági célú fejlesztését, beruházását Pécelen elviekben támogatja, amelynek részletes környezeti, infrastrukturális és költségviselési feltételeit ezt követően kell kidolgozni.

Pécel Város Önkormányzata a terveztetés és a terület-előkészítés tárgyában együttműködik a Magyar Kormánnyal és a Céggel, és azt az igényelt és rendelkezésre álló információk átadásával, döntések meghozatalával, szervező tevékenységgel, a jogszerű engedélyek és állásfoglalások kiadásával támogatja, valamint az előkészítő munkákban folyamatosan rendelkezésre áll.

A Képviselő-testület a beruházás előkészítéséhez és a terveztetés menedzseléséhez a Magyar Kormány, a Pécel Város Önkormányzata és a Cég által létrehozandó stratégiai munkacsoportba az alábbi személyeket delegálja:

Szöllősi Ferenc polgármester, Podmaniczki József alpolgármester és Kovács Zoltán beruházási és fejlesztési szakreferens.

A Képviselő-testület felkéri a polgármestert, hogy döntéséről értesítse a Cég képviselőjét.

Felelős: Szöllősi Ferenc polgármester

Határidő: 2016. március 11.

1. **napirendi pont**

**Javaslat Pécel közvilágítási hálózata korszerűsítésének elindítására**

**Szöllősi Ferenc polgármester:** Amit tudni kell róla, jelen pillanatban több cég ajánlata itt van az önkormányzatnál. Ledes világításról beszélünk. Szeretnénk elkerülni a dunaújvárosi példát. Talán a mai nap kerül felszerelésre olyan demórendszer, ahol meg lehet nézni a különbséget, tehát ne csak úgy egy irodai bemutató, hanem a gyakorlatban nézzük meg, hogy egyes-egyes lámpák, hogyan működnek. Ez most jelen pillanatban egy szándék, amiben kérem a támogatásotokat, hogy cseréljük le a világítást ledesre.

*(Nagy Annamária 10 óra 16 perckor visszajött az ülésterembe.)*

**Zsadányi János képviselő:** Hol lesz?

**Szöllősi Ferenc polgármester:** Szerintem a ……. út fölvezető ferdeút. Az egy elég sötét meg elég veszélyes útszakasz, de lehet másképp is egyébként. Csilla, parancsolj.

**Tóthné Szentandrássy Csilla képviselő:** Én üdvözlöm ezt, én mindenképpen örülnék neki, ha sikerülne. Úgy gondolom, jó lenne, ha egy jobb közvilágítási rendszer is lenne, és mindenképpen érdeklődöm, hogy ezt a demó lehetőséget esetleg a Bercsényi utca, kanyarodó részére, legalább egy lámpaoszlopban megvalósítani. Amennyiben nem, mert alpolgármester úr bólogat, akkor megkérdezném, hogy végre kaphatnának-e ott, azon a sötét útszakaszon egy darab lámpát a Kopasz-hegy lakói. Igen, ezt olyan sokszor megbeszéltük, polgármester úr. Azért érzem, hogy most ezt muszáj megkérdeznem, hogy körülbelül 5 éve ígérjük a lakóknak, meg kettő éve is megígértük. A polgármester úr és én a szavunkat adtuk, hogy egy darab lámpa ott fog lenni, hogy a gyerekek, akik mennek haza az iskolából sötétben. Talán jövő télen, ott a kiserdő mellett. Nem, azt megígértük. A Kovács Zoltántól is ígéretet kaptak, meg tőlünk, meg mindenkitől. De annyira kellemetlen, hogy még mindig nincs ott egy darab lámpa. Köszönöm szépen.

**Sarlós Imre képviselő:** Köszönöm a szót. Üdvözlöm egyébként én is ezt a lehetőséget, vagyis nem lehetőséget, mert gondolom már régóta előkészítés alatt van, csak a finanszírozás miatt nem került még ide elénk. Nekem a finanszírozással van egy kis rémálmom, annak idején 2001-ben kötött az önkormányzat egy ugyanilyen finanszírozási szerződést és akkor az önkormányzatnak megtakarítást nem eredményezett.

**Szöllősi Ferenc polgármester:** Nem kerül többe.

**Sarlós Imre képviselő:** Itt a futamidő a kérdés, mert ha a futamidő végére a lámpatestek tönkremennek, akkor nem csináltunk semmit.

**Szöllősi Ferenc polgármester:** Nem, akkor volt 10 évig mondjuk, normális lámpatestünk és indíthatjuk a következőt.

**Sarlós Imre képviselő:** Takarékoskodtunk, csak nekünk megtakarítást nem eredményezett. Tehát azért mondom, hogy.

**Szöllősi Ferenc polgármester:** Tehát igazából egy olyan, hogy gondoljunk egy kóbor kutyára, mint megvilágítást népszerűsítő cégre. Szerencsére dúskálunk itt a lehetőségekben. Nagyon-nagyon meg kell választani azt, hogy milyen múlttal rendelkezik az, aki jelentkezik, tehát nem szeretnénk olyan céggel szerződni, aki erre a mostani projektre hozza létre a cégét, majd utána eltűnik a süllyesztőben. Jelen pillanatban két vagy három cégnek az ajánlata van itt, különböző lámpatípusokkal, de gyakorlatilag mindegyik belseje ugyanaz. A lámpa formája változik, valamennyire. Nem szeretném még egyszer ugyanazt elérni, ami botrányos cselekedet volt Dunaújvárosban, ahol egyszerűen a közvilágítás a nullával egyenlő. Ezért is szeretném, ha minél többen, értesíteni foglak benneteket, hogy nézzétek meg. Azért tesszük bele egy általános világítási rendszerbe és nem csak külön fölszereltük, hogy látható legyen a kettő közötti különbség. És akkor majd eldöntjük. Ez a mostani határozat ennek a szándéknak a megerősítéséről szól. Tehát igazából ez nem egy kötelező beruházás. Karsai András, parancsolj.

**Karsai András bizottsági elnök:** Köszönöm a szót, polgármester úr. A bizottság részéről, csupán annyi lenne a kérés, hogyha ez a korszerűsítés majd megindul, az ezzel kapcsolatos tárgyalások, a kivitelező kiválasztása, legyen egy kiemelt szempont, hogy a leendő zebráknak a helyét és területét ez a korszerűsítés úgy világítsa meg, hogy ott ténylegesen alkalmassá váljon zebra kialakítására. A városban, én azt gondolom, hogy egy öt, hat, nyolc helyszínnél többet nem jelent. Azt gondoljuk, hogy bele kell férni úgy a költségvetésbe, mint a kivitelezésnek a folyamatába. Köszönjük szépen.

**Szöllősi Ferenc polgármester:** Rendben. Még annyit elmondok, hogy akivel eddig beszéltünk, te tudod, hogy mennyi pontosan a száma a meglévő világító testeknek? 1300 körül van valahol. Minimum 10 %, tehát olyan tartalékot képezünk, hogy a későbbiek során ne kelljen azért fizetni, hogyha esetleg valamelyik utcában bővítésre lenne szükség. Ami ennek még a nagyon nagy előnye, hogy egy általános állapotfelmérés történne. Ami a világítás szükségszerűségét ítéli meg, tehát egy ilyen szintmérős világítás. Ahol minden oszlopra kell lámpát tenni, ott minden oszlopra fogunk lámpát tervezni. Ha már egy ilyen beruházásba belekezdünk, akkor ez ne legyen megint annak a következménye, hogy utólag toldozgatjuk, foldozgatjuk. Most úgy kell megcsinálni, hogy mindenki megelégedésére szolgáljon. Akkor kérem szépen, szavazzunk a határozati javaslatról. Kérem, emelje fel a kezét, aki igennel szavaz.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**42/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a város közvilágítási hálózatát korszerűsíteni kívánja, ESCO finanszírozási formában.

A Képviselő-testület felkéri a polgármestert a közvilágítási hálózat korszerűsítése fenti formában történő megvalósításának előkészítésére, a pályáztatás (közbeszerzési eljárás) feltételrendszerének kidolgozására és az arra vonatkozó dokumentáció Képviselő-testület elé való beterjesztésére.

Felelős: Szöllősi Ferenc polgármester

Határidő: 2016. április 28.

1. **napirendi pont**

**Javaslat a Pécel Város Önkormányzatának Környezetvédelmi Alapjában szereplő 2015. évi bevételek felhasználására**

**Szöllősi Ferenc polgármester:** A következő előterjesztés egyszerű többséget igénylő, egy darab határozati javaslat. Ezzel kapcsolatban kérdés, észrevétel? Nincs. Kérem, szavazzunk.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**43/2016. (II. 25.) Kt. határozat:**

Pécel Város Önkormányzatának Képviselő-testülete a Pécel Város Környezetvédelmi Alapjának létrehozásáról szóló 13/2010. (III. 26.) számú önkormányzati rendelet 3. §-a alapján úgy határoz, hogy a Pécel Város Önkormányzatának Környezetvédelmi Alapjában (a továbbiakban: Környezetvédelmi Alap) szereplő 2015. évi bevételek az alábbiak szerint kerülnek felhasználásra:

Felszíni és felszín alatti vizek védelme érdekében:

1. Közterületek tisztítása 810.000 Ft
2. Zöldfelületek fejlesztése 540.000 Ft
3. Illegális szemétlerakók felszámolása 1.350.000 Ft

Összesen: 2.700.000 Ft

A Képviselő-testület felkéri a polgármestert, hogy a Környezetvédelmi Alap fentiek szerinti felhasználásáról gondoskodjon.

Felelős: Szöllősi Ferenc polgármester

Határidő: 2016. december 31.

1. **napirendi pont**

**Javaslat az Állami Számvevőszék jelentésével összefüggésben készített intézkedési terv módosítására**

**Szöllősi Ferenc polgármester:** Egy darab határozati javaslatot tartalmaz, szintén egyszerű többséget igényel. A Pénzügyi Bizottságnak van módosítója, parancsolj, András.

**Karsai András bizottsági elnök:** Köszönöm a szót, polgármester úr. A módosító javaslatom, a következőképpen hangzana. A határozati javaslat mellékletében a polgármester részére megfogalmazott második javaslat határidő részénél, a polgármester havi jegyző általi tájékoztatása minden hónap 25. napjáig, szövegrész helyébe kerülne a következő szöveg. A polgármester havi jegyző általi tájékoztatására minden hónap 25. napjáig (első alkalommal 2016. március 25.) szöveg lépne.

**Szöllősi Ferenc polgármester:** Köszönöm szépen. Ezt befogadom ezt a módosítót. Kérdés, észrevétel ezzel az előterjesztéssel kapcsolatban? Nincs. Kérem szépen, szavazzunk a határozati javaslatról kézfelemeléssel.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 9 igen, 0 nem szavazattal, 2 tartózkodással az alábbi határozatot hozta:**

**44/2016. (II. 25.) Kt. határozat:**

Pécel Város Önkormányzatának Képviselő-testülete az Állami Számvevőszékről szóló 2011. évi LXVI. törvény 32. § (6) bekezdése és 33. § (1) bekezdése alapján úgy határoz, hogy az Állami Számvevőszék jelentésével összefüggésben készített intézkedési terv tárgyú 3/2016. (I.7.) Kt. határozatát (a továbbiakban: Határozat) az alábbiak szerint módosítja:

A Határozat melléklete helyébe jelen határozat melléklete lép.

A Határozat egyéb rendelkezései változatlan tartalommal hatályban maradnak.

A Képviselő-testület felkéri a polgármestert, hogy gondoskodjon a módosított intézkedési terv Állami Számvevőszék részére való megküldésről.

Felelős: Szöllősi Ferenc polgármester

Határidő: 2016. március 3.

*(A határozat melléklete a jegyzőkönyv mellékletét képezi.)*

1. **napirendi pont**

**Javaslat a Péceli Polgármesteri Hivatal szervezeti és működési szabályzatának módosítására**

**Szöllősi Ferenc polgármester:** A következő előterjesztés egy darab határozati javaslatot tartalmaz, minősített többséget igényel. Kérdés, észrevétel van? Nincs. Kérem, szavazzunk a határozati javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 9 igen, 0 nem szavazattal, 2 tartózkodással az alábbi határozatot hozta:**

**Pécel Város Önkormányzata Képviselő-testületének 45/2016. (II. 25.) Kt. határozata a Péceli Polgármesteri Hivatal szervezeti és működési szabályzatának módosításáról:**

Pécel Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 2. pontja, az államháztartásról szóló 2011. évi CXCV. törvény 9. § b) pontja és 10. § (5) bekezdése alapján úgy határoz, hogy a 288/2015. (X. 29.) Kt. határozattal elfogadott Péceli Polgármesteri Hivatal szervezeti és működési szabályzatát a határozat melléklete szerinti tartalommal módosítja.

Felelős: Szöllősi Ferenc polgármester

Határidő: azonnal

*(A határozat melléklete az előterjesztés mellékletét képezi.)*

1. **napirendi pont**

**Javaslat Pécel Város Rendészeti Szolgálata szervezeti és működési szabályzatának felülvizsgálatára**

**Szöllősi Ferenc polgármester:** Egy határozati javaslat, egyszerű többséggel. Kérdés ezzel kapcsolatban? Meghívottként itt van Vida János úr, a rendészeti szolgálat vezetője. Nincs. Kérem szépen, szavazzunk a határozati javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**46/2016. (II. 25.) Kt. határozat:**

Pécel Város Önkormányzatának Képviselő-testülete az államháztartásról szóló 2011. évi CXCV. törvény 9. § b) pontja alapján úgy határoz, hogy a határozat mellékletét képező tartalommal jóváhagyja Pécel Város Rendészeti Szolgálata szervezeti és működési szabályzatát.

A Képviselő-testület felkéri a polgármestert, hogy döntéséről értesítse az intézmény vezetőjét.

Felelős: Szöllősi Ferenc polgármester

Határidő: 2016. március 4.

*(A határozat melléklete az előterjesztés mellékletét képezi.)*

1. **napirendi pont**

**Javaslat a Pécel várossá nyilvánításának 20. évfordulója alkalmából tervezett rendezvénysorozat logójának elfogadására**

**Szöllősi Ferenc polgármester:** Ezzel kapcsolatban kérdés, észrevétel van? Szerintem szép lett. Ki készítette a logót?

**Jeney Erzsébet irodavezető:** Rakovnyik Csilla.

**Szöllősi Ferenc polgármester:** Szavazzunk a logó elfogadásáról, kérlek benneteket.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**47/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy elfogadja a határozat mellékletét képező, a Pécel várossá nyilvánításának 20. évfordulójára készített, kizárólag a 2016. évben használandó logót.

A Képviselő-testület felkéri a polgármestert, hogy a soron következő rendes képviselő-testületi ülésre terjessze be a logó leírására, használatának rendjére vonatkozó rendelettervezetet a Képviselő-testület elé.

Felelős: Szöllősi Ferenc polgármester

Határidő: 2016. március 31.

*(A határozat melléklete az előterjesztés mellékletét képezi.)*

1. **napirendi pont**

**Javaslat takarítói álláshellyel kapcsolatos döntések meghozatalára**

**Szöllősi Ferenc polgármester:** Kettő darab határozati javaslatot tartalmaz, minősített többséget igényel. Kérdés, észrevétel ezzel kapcsolatban van-e? Nincs. Akkor kérem szépen, szavazzunk az első határozati javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**48/2016. (II. 25.) Kt. határozat:**

Pécel Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény (a továbbiakban: Kjt.) 30. § (1) bekezdés d) pontja és (2) bekezdése, valamint 83/A. § (1) bekezdése alapján úgy határoz, hogy a Pécel Város Önkormányzatának alkalmazásában álló Rácz Vendelné takarító közalkalmazotti jogviszonyát 2016. július 19. napjával, felmentéssel megszünteti, tekintettel arra, hogy Rácz Vendelné nyugdíjjogosultságot szerzett és ezért kérte közalkalmazotti jogviszonyának felmentéssel történő megszüntetését.

A Képviselő-testület a Kjt. 33. § (1) bekezdése, (2) bekezdés a) pontja és (3) bekezdése alapján Rácz Vendelnét a 2016. április 19-től 2016. július 19. napjáig terjedő felmentési idején belül a 2016. június 4-től 2016. július 19-ig terjedő időre mentesíti a munkavégzés alól.

A Képviselő-testület felkéri a polgármestert, hogy fenti döntéséről értesítse Rácz Vendelnét, valamint felhatalmazza a polgármestert a közalkalmazotti jogviszony megszüntetésével kapcsolatos munkaügyi okmányok aláírására.

Felelős: Szöllősi Ferenc polgármester

Határidő: 2016. március 11.

**Szöllősi Ferenc polgármester:** Második határozati javaslat.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**49/2016. (II. 25.) Kt. határozat:**

Pécel Város Önkormányzatának Képviselő-testülete a közalkalmazottak jogállásáról szóló 1992. évi XXXIII. törvény 20/A. § (1), (3) és (4) bekezdése, valamint 83/A. § (1) bekezdése alapján takarítói álláshely betöltésére pályázatot ír ki és elfogadja a határozat mellékletét képező pályázati felhívást.

A Képviselő-testület úgy határoz, hogy a pályázati felhívást a kormányzati személyügyi igazgatási feladatokat ellátó szerv internetes oldalán, az önkormányzat honlapján és hirdetőtábláján, valamint a Péceli Hírekben jelenteti meg.

A Képviselő-testület felkéri a polgármestert a pályázati felhívás megjelentetésével kapcsolatos intézkedések megtételére.

Felelős: Szöllősi Ferenc polgármester

Határidő: 2016. március 31.

*(A határozat melléklete az előterjesztés mellékletét képezi.)*

1. **napirendi pont**

**Javaslat a lejárt határidejű képviselő-testületi határozatok végrehajtásával kapcsolatos döntések meghozatalára**

**Szöllősi Ferenc polgármester:** A következő előterjesztés 4 darab határozati javaslatot tartalmaz. A 2. és 3. minősített többséget igényel, míg az 1. és 4. egyszerű többséget igényel. Kérdés ezzel kapcsolatban? Nincs. Akkor kérem szépen, szavazzunk az egyes számú határozati javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 8 igen, 0 nem szavazattal, 3 tartózkodással az alábbi határozatot hozta:**

**50/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a Képviselő-testület szervezeti és működési szabályzatáról szóló 13/2015. (III.31.) önkormányzati rendelet 25. § (3) bekezdése alapján a határozat melléklete szerint elfogadja a polgármester beszámolóját a lejárt határidejű határozatok végrehajtásáról.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** Kettes határozati javaslat. Kezeket kérem.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 8 igen, 0 nem szavazattal, 3 tartózkodással az alábbi határozatot hozta:**

**51/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a ,,Javaslat a péceli Katasztrófavédelmi Oktatási Központ megvásárlásával kapcsolatos döntések meghozatalára" tárgyban keletkezett 175/2015. (VI. 8.) Kt. határozatát (a továbbiakban: Határozat) az alábbiak szerint módosítja:

A Határozat "Határidő:" részében a ,,2015. október 31." szövegrész helyébe a ,,2016. május 31." szöveg lép.

A Határozat módosítással nem érintett részei változatlan tartalommal hatályban maradnak.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** Harmadik határozati javaslat.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 9 igen, 0 nem szavazattal, 2 tartózkodással az alábbi határozatot hozta:**

**52/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a ,,Javaslat előzetes kötelezettségvállalásokkal kapcsolatos döntések meghozatalára" tárgyban keletkezett 338/2015. (XII. 15.) Kt. határozatát (a továbbiakban: Határozat) az alábbiak szerint módosítja:

A Határozat első francia bekezdésében lévő szöveg helyébe a következő szöveg lép:

,,- A Pécel Város Önkormányzatának Képviselő-testülete irányítása, működtetése alatt álló költségvetési szervek takarítási feladataihoz tisztítószer és egyéb háztartási cikkek beszerzése: bruttó 10.000.000 Ft."

A Határozat módosítással nem érintett részei változatlan tartalommal hatályban maradnak.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** A negyedik határozati javaslat.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 9 igen, 0 nem szavazattal, 2 tartózkodással az alábbi határozatot hozta:**

**53/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a ,,Javaslat a lakás- és helyiségbérlettel kapcsolatos döntések meghozatalára" tárgyban keletkezett 12/2016. (I. 28.) Kt. határozatát (a továbbiakban: Határozat) az alábbiak szerint módosítja:

A Határozat 2. melléklete helyébe jelen határozat melléklete lép.

A Határozat módosítással nem érintett részei változatlan tartalommal hatályban maradnak.

Felelős: Szöllősi Ferenc polgármester

Határidő: azonnal

*(A határozat melléklete az előterjesztés mellékletét képezi.)*

1. **napirendi pont**

**Javaslat a vasút külön szintű keresztezése tárgyában, a 02/275 hrsz.-ú út vonatkozásában**

**Szöllősi Ferenc polgármester:** Most következnének a sürgősségi indítványok. Mint tudjátok, valamikor a rendezési terven rajta maradt egy út, ami… Zsuzsi! Parancsolj. A főépítész asszony elmondja az ezzel kapcsolatos információkat.

**Marthi Zsuzsa főépítész:** Igen, majdnem. Nem a rendezési terven, hanem az alaptérképen, tehát valamikor úgy rendezték a telket, előbbről kezdjük. A vasút külön szintű kereszteződése a Rákóczi út és Pesti út között. Ez egy felüljáró, amiről az UVATERV vagy a tervező cég, most már összekutyulták őket, hogy ki tervezi, kötelessége egy minden útra, amit keresztez ez a felüljáró, és amivel ellehetetleníti az utaknak a megközelítését, kötelessége tervezni egy lehajtót, vagy egy megközelítést. Itt van ez a 02/275 hrsz.-ú út, ami ugyan jogilag út, de szerkezetében nem út, mert egy zárvány terület, tehát valahol az elődeink úgy alakították itt a telkeket, hogy ez az út nem megy sehonnan, sehova. Tehát így bezárult a telkek közé és így nem szolgál ki semmit. Jogilag illene kiszolgálni, de fizikailag vagy gyakorlatilag meg nem érdemes. Itt tulajdonképpen nekünk arról kellene dönteni, hogy ez valóban nem út. Hosszú távon ezt meg kellene szüntetni, össze kéne rendezni a telkeket, odaadni a szomszédnak, ennek itt nincs jelentősége. Ha lenne egy ilyen döntésünk, akkor a mostani tervezők fölszabadulnának e kötelezettség alól. Ennyi lenne a lényeg. Köszönöm. Ja, igen, a lényeget még nem mondtam, hogy nem csak az a baj, hogy ez egy fölösleges út, hanem mint kiderült a geodéziából véletlenül ráépítettek, vagy nem véletlenül egy épületet, ami annak a tanyagazdaságnak egy fontos létesítménye, és ha azt meg kéne szüntetni, akkor ők konkrétan tönkremennének. Tehát ezt is lehetne rendezni később esetleg azzal, hogy pont nekik eladjuk azt az útrészt, és tisztába kerülne később a dolog, de szóval, hogy két oka is van, hogy miért nem kéne annak ott lemenni. Nem tudom, hogy így mennyire voltam érthető.

*(Szöllősi Ferenc polgármester 10 óra 28 perckor elhagyta az üléstermet, jelen van 10 fő képviselő.)*

**Fazekas Barna alpolgármester:** Köszönöm szépen. Átveszem polgármester úr szerepét. Kiegészítésként elmondanék annyit a Zsuzsa által elmondottakhoz, hogy ez a darab utacska, ez látványosan nem egyenes, mint megtudtam időközben, ez a Rákos-patak régi medre. Ami valamilyen oknál fogva a földhivatalnál egyszer csak rákerült, hogy ez út, ez a meder, és egyébként volt itt ez az egyeztetés pont a felüljáróval kapcsolatban a környék lakóival, és ott elmondták egybehangzóan mindenki, akit érint ez a terület, hogy megvennék ezt a területet az önkormányzattól. Úgyis ők használják jelenleg is, körbe van kerítve, hozzá van kerítve a telkükhöz. Tehát út soha nem is létezett, soha nem is használták erre a célra, akadályozza őket az, hogy ott egy önkormányzati út létezik, és hogyha ezt átminősítjük, földaraboljuk, akkor ők mindenképp szeretnék megvenni és hozzákeríteni ténylegesen is a saját telkéhez. Köszönöm szépen.

*(Szöllősi Ferenc polgármester 10 óra 31 perckor visszajött az ülésterembe, jelen van 11 fő képviselő.)*

**Szöllősi Ferenc polgármester:** Még annyit azért elmondanék, azért érdekes, hogy lehet, hogy más városban is így van, nem tudom, nem vettem részt ilyeneken. Az uszodaépítéssel kapcsolatban kitaláljátok, hogy mi volt a legmarkánsabb kifogás? A sípszó.

**Tóthné Szentandrássy Csilla képviselő:** Micsoda?

**Szöllősi Ferenc polgármester:** A sípszó. Az edzéskor a sípszó. Fél órát vitatkoztunk. Sarlós képviselő úr, parancsolj.

**Sarlós Imre képviselő:** Köszönöm, én magával a felüljáróval annak idején egyetértettem, de én ezt már visszavonnám ilyen szempontból. Ez az út nem-e azért volt ide betervezve, hogy a hátsó telkeknek a megközelítésére lehetőség legyen? De próbáltam képbe helyezni magamat, nagyjából, mert azért elég jól ismerem, mondjuk a Pécel területét. Nem tudom, hogy a Rákos-pataktól ez mennyire van egyébként, de ettől függetlenül csak az a kérdés merült fel bennem, hogy nem-e esetleg a hátsó ingatlanoknak a megközelítéséről volt-e szó, annak idején. Köszönöm.

**Szöllősi Ferenc polgármester:** Az előterjesztés tartalmazza, hogy mi volt az a terület. Valahogy rajta maradt, de szerintem már 20 éve.

**Marthi Zsuzsa főépítész:** Meg lehet közelíteni ezeket az ingatlanokat, lehet, hogy régen az volt a célja.

**Sarlós Imre képviselő:** Nem maga, ahol az út, hanem a mögötte meg előtte levő területekre gondolok. Mert gondolom, hogy elképzelhető volt, valami koncepció, hogy ők majd utat nyitnak valahova. Tehát én erről beszélek. Nem arról, ahol most be van rajzolva.

**Szöllősi Ferenc polgármester:** Négyteleknyi útról beszélünk, ami csak úgy zárványban ott van.

**Sarlós Imre képviselő:** Jó, csak nem volt-e arról elképzelés, hogy ezt folytatni Pest felé is és Pécel felé is.

*(Lehoczkyné Gyetvai Ágnes 10 óra 34 perckor elhagyta az üléstermet.)*

**Szöllősi Ferenc polgármester:** Hát, ti ott voltatok és te sem tudod.

**Sarlós Imre képviselő:** Nem tudom, hogy hol van, mert nem látom.

**Szöllősi Ferenc polgármester:** Fuchsék alatt közvetlenül.

**Sarlós Imre képviselő:** Azt látom, de hogy pontosan hol helyezkedik el a vége.

**Szöllősi Ferenc polgármester:** De itt van az előterjesztésben.

**Sarlós Imre képviselő:** Az előterjesztés az itt van, de abban nem látom az egész területet.

**Szöllősi Ferenc polgármester:** Ja, rendben. Tehát az előterjesztés azt tartalmazza, hogy nem tartunk igényt a lehajtó megépítésére, az utat meg kívánjuk szüntetni, amelyről később Pécel Város települési rendezési eszközeinek módosításakor gondoskodunk. Erről szól, kérem, szépen szavazzunk.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 9 igen, 1 nem szavazattal, 1 tartózkodással az alábbi határozatot hozta:**

**54/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a Budapest-Hatvan vasútvonal tervezett fejlesztése során a Pécel 02/275 hrsz-ú útra tervezett lehajtó megépítésére nem tart igényt, az utat meg kívánja szüntetni, amelyről a későbbiekben, Pécel Város településrendezési eszközeinek módosításakor gondoskodik.

A Képviselő-testület felkéri a polgármestert, hogy döntéséről értesítse az ConstReal Mérnöki Iroda Kft-t.

Felelős: Szöllősi Ferenc polgármester

Határidő: 2016. március 11.

1. **napirendi pont**

**Javaslat megbízási szerződés jóváhagyására**

**Szöllősi Ferenc polgármester:** Ez az egynapos, kimaradt időszak a buszos szerződésben. Kérdés ezzel kapcsolatban? Parancsolj.

**Sarlós Imre képviselő:** Ugye, a legutóbbi testületi ülésen elfogadtuk ennek a közbeszerzésnek a nyertesét, és előtte én nem tudtam beszélni a régi vállalkozóval és a tőle kapott információim azok, hogy a menetvezetők mindig tudták biztosítani egy autóbusszal is. Nem tudom, hogy mi lehetett az a probléma. Gondolom, hogy ugyanarról a menetrendről van szó. Én nem nagyon értek ehhez, nem olvastam végig teljesen az előterjesztést, és ugye eddig is egy busszal látták el a menetrendet, most akkor az új vállalkozó két busszal fogja ellátni.

**Szöllősi Ferenc polgármester:** Kettő busz, egy tartalék.

**Sarlós Imre képviselő:** Egy tartalék, azt értettem, de kettő busz fog akkor rohangálni ezek szerint városban, ezentúl. Csak az a kérdés, hogy így lesz-e. Tehát ez a kérdés.

**Podmaniczki József alpolgármester:** Köszönöm a szót, polgármester úr. Ugye, októberben, amikor a testület egyhangúlag elfogadta ezt a pályázati felhívást, akkor ugye magát a felhívásnak az alapja a menetrend volt. És a menetrendben van néhány olyan járat, amely 25 perces indulásokat feltételez és a teljes menetidő a város teljes egészében 40 perc. Ebből elég könnyen kiszámolható, hogy amire negyven perc van, azt huszonöt perc alatt nem lehet teljesíteni. Tehát van néhány olyan járat, illetve járatok innentől fogva, amihez kettő busz szükségeltetik. Innentől fogva nem lehetett megtenni azt, hogy csak egy buszt ír elő a Képviselő-testület. Innentől fogva csak kettőt lehet előírni, és tekintettel arra, hogy volt olyan eset, amikor konkrétan egy NKH-s ellenőrzés folyamán le kellett állnia a busznak, tehát be kellett állítani egy másikat, innentől fogva be kellett rakni egy tartalékot is, mert hogyha meghibásodik, ha megáll, akkor rendelkezni kell tartalékkal, és ha jól emlékszem, akkor gyakorlatilag csak be kell mutatnia annak a lehetőségét, hogy rendelkezésre áll a tartalék gépjármű. Tehát ez indokolta azt, hogy kettő mindenképpen kell, a helyi járat menetrendnek megfelelően. Nézzétek meg egyébként a jelenlegi menetrendet, azt hiszem, a reggeli órákban van ez. A tartalékot pedig az, hogyha jármű meghibásodás van, akkor rendelkezni kell egy tartalékkal.

**Szöllősi Ferenc polgármester:** Berecz Gábor, parancsolj.

**Berecz Gábor képviselő:** Köszönöm szépen a szót. Szorosan nem kapcsolódik, de ígéretet tettem, a lakosoknak, hogy megkérdezem. Igény lenne, vasárnap délelőttre a templomba járó időseknek buszjáratra. Lesz-e rá lehetőség a közeljövőben, hogy be tudjuk-e vezettetni, ez lenne a kérdésem. Köszönöm szépen.

**Szöllősi Ferenc polgármester:** Jelen pillanatban is az igények felmérése folyik, hiszen vannak olyan területek, ahol ragaszkodnának ahhoz, hogy ott járjon a busz. Az előző szolgáltatónál volt néhány rossz döntés. Nem tudjuk, én szerintem itt nincs úgy, hogy fekvőrendőrrel ellátott úton menne, meg meghatározott területekre vennék fel. Most ugye elkezdtük összeszedni igényeket, amelyről a városnak, ami a helyi járattal nem érintett területrészére vonatkoznak, és utána le kell ülni a szolgáltatóval és megbeszélni. Egyébként ugyanez igaz szombaton is a reggeli bevásárlások idejére, pont az idős emberek, akik piacra, Pennybe meg egyéb helyre mennének, jelezték, hogy nekik nincs autójuk, tehát ha lehetőségünk van a szombati járat megindítására. Most egy bizonyos szempontból előnyös helyzetben vagyunk, mert ugye az eddigi szolgáltatás ennél drágábban volt. Most megnézzük azt, hogy meddig tudunk így működni, megnézzük a Barnáékkal, megnézzük, meddig tudunk nyújtózkodni és mi az, ami így pluszban. Tehát megnézzük az eredeti szolgáltatási áron, és ha ezen felül is igények vannak, akkor az mennyibe kerül. Ennek a felmérése folyik itt.

*(Zsadányi Zsolt képviselő 10 óra 38 perckor elhagyta az üléstermet, jelen van 10 fő képviselő.)*

**Berecz Gábor képviselő:** Akkor felkerül ez is a listára?

**Szöllősi Ferenc polgármester:** Felvettük ezt is a listára, természetesen. Utána megbeszélhetjük azt, hogy mennyibe kerül. Itt kell eldönteni azt, hogy tudjuk finanszírozni, akarjuk finanszírozni.

**Berecz Gábor képviselő:** Köszönöm szépen.

**Szöllősi Ferenc polgármester:** Kérlek szépen. Takács Csaba, parancsolj.

**Takács Csaba képviselő:** Nagyon aktív vagyok ma. Igazából azt szeretném kérdezni és köszönöm a szót, én is követtem egy kicsit ezt a facebookos fórumozást, és gyakorlatilag azt tették megjegyzés- képpen, hogy volt egy járat a napokban - remélhetőleg valóban a járattal függött össze -, hogy itt valami csuklós busszal közlekedtek az utcán. Volt egy hozzászóló, aki félelmét jelezte, hogy azért ez lényegesen nagyobb és ebből nekem az a feltételezésem, hogy tengelyterhelés és egyebek, ami ezzel jár, ugye ez vizsgálva volt. Ez rémhírkeltés ugye, mondjuk így, vagy véletlenül egy csuklós autóbusz bement a házak közé. Én nem tudom, de a lényeg, hogy volt egy ilyen hír, én csak ezt szeretném cáfoltatni veletek.

*(Zsadányi Zsolt képviselő visszaérkezett 10 óra 40 perckor az ülésterembe, jelen van 11 fő képviselő.)*

*(Kalmár Katalin közterület-felügyelő 10 óra 40 perckor bejött az ülésterembe.)*

**Szöllősi Ferenc polgármester:** Mindenesetre a bejegyzés tulajdonosa Fodor Zsolt volt. Ez azért elég sok mindent megmagyaráz. Én nagyon kedvelem a Zsoltit, de ő a leghatékonyabb rémhírterjesztőnek számít. Jó, de Józsi, parancsolj.

*(Kalmár Katalin közterület-felügyelő 10 óra 41 perckor elhagyta az üléstermet.)*

**Podmaniczki József alpolgármester:** Valóban járt csuklós busz Pécelen, a Pesti út-Maglódi út vonatkozásában, világoskék és BKK felirat van rajta, rendszeresen. Egyébként viccet félretéve tegnap tényleg elkezdték lepróbálni egy jóval nagyobb, nem csuklóssal, de jóval, nagyobb busszal, hogy hogyan tudnak közlekedni Pécelen, és azt hiszem már a sofőrjeiket is megjáratták, illetve a jelenlegi telephelyet tesztelték. Nem tudom, hogy ezeken a szűk utcákon, hogyan fognak tudni bekanyarodni, nyilván ezt ők nagyon jól tudják és rendelkeznek elég nagy mennyiségű, van nagyobb gépparkjuk, mert most vásárolgatnak Németországból több buszt, meg fogják tudni oldani, máshol is szolgáltatnak kisebb és nagyobb településeken, tehát nyilván kisebb és nagyobb utcákba is be kell, hogy tudjanak menni. Ők ezt nagyon jól tudják, hiszen ez a foglalkozásuk, úgyhogy ezt meg kell tudni oldani. Egyébként én is néztem, pont a helyi járattal, helyi járat előtt jöttek le a hivatal előtt, aztán meglepődtünk, hogy mi ez a busz, aztán kiderült, hogy ez a leendő helyi járat kiszolgáló. Nem gondolnám, hogy tengelyterhelés probléma, ugyanis ezek a gépjárművek, akárcsak a csuklós buszok is úgy készülnek, hogy megfelelő méretű és mennyiségű kereket tesznek a busz alá, hiszen nem az a cél, hogy az utakat tönkretegyék, mert onnantól fogva nem tudnak rajta közlekedni ők sem.

*(Sarlós Imre képviselő 10 óra 42 perckor elhagyta az üléstermet, jelen van 10 fő képviselő.)*

**Szöllősi Ferenc polgármester:** Köszönöm szépen. Csilla, parancsolj.

**Tóthné Szentandrássy Csilla képviselő:** Én a Berecz Gábor hozzászólásához szeretném hozzáfűzni, hogyha nem került volna fel, akkor, amikor majd a tárgyalás lesz a járatkibővítéssel kapcsolatban, ahogy már jeleztem egyébként a lakók szerették volna kérni az iskolába járás miatt, illetve a kopasz-hegyi részen, ahol szintén az iskolai időszakban a hazajárásnál meg reggeli járatban, ha orvoshoz mennek, gyerekeknek, kismamáknak.

*(Sarlós Imre képviselő 10 óra 44 perckor visszajött az ülésterembe, jelen van 11 fő képviselő.)*

**Szöllősi Ferenc polgármester:** Igen, már mondtam a Józsiéknak, mi már beszéltünk erről. Akkor gyakorlatilag egy határozati javaslatot kell megszavaznunk, amely minősített többséget igényel és ez az egy napra vonatkozó szerződés megkötése. Kérem szépen, szavazzunk.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 10 igen, 0 nem szavazattal, 1 tartózkodással az alábbi határozatot hozta:**

**55/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy Pécel Város lakossága helyi buszközlekedésének folyamatos biztosítása érdekében a HAMSZA Kft.-vel megkötött, határozat melléklete szerinti megbízási szerződést jóváhagyja.

Felelős: Szöllősi Ferenc polgármester

Határidő: azonnal

*(A határozat melléklete az előterjesztés mellékletét képezi.)*

1. **napirendi pont**

**Javaslat a helyi választási bizottság póttagjainak megválasztására**

**Szöllősi Ferenc polgármester:** Ugye, hamarosan választás lesz, március 20-án a roma önkormányzatnak lesz egy választása. Volt olyan rendes tag, aki jelezte, hogy elfoglaltsága miatt nem tud részt venni, ezért ki kell bővíteni póttagokkal. Két póttag lett jelölve, a Kapronczai Évi és az Óvári Misi bácsi, az ő személyükről kellene dönteni, az ő személyük elfogadásáról mint választási bizottsági póttag. Kérdés ezzel kapcsolatban? Nincs. Akkor szavazzunk az egy darab határozati javaslatról!

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**56/2016. (II. 25.) Kt. határozat:**

Pécel Város Önkormányzatának Képviselő-testülete a választási eljárásról szóló 2013. évi XXXVI. törvény 23. §-a alapján úgy határoz, hogy a Péceli Helyi Választási Bizottság póttagjainak

1. Kapronczai Zoltánnét (2119 Pécel, Ráday Gedeon tér 8. II. 2.)

2. Óvári Mihályt (2119 Pécel, Városház utca 6.) választja meg.

A Képviselő-testület felkéri a jegyzőt, hogy döntéséről értesítse a megválasztott személyeket.

Felelős: dr. Szolnoki Imre aljegyző

Határidő: 2016. március 1.

1. **napirendi pont**

**Javaslat a kötelező betelepítési kvóta elleni petíció támogatására**

**Szöllősi Ferenc polgármester:** A Takács Csaba képviselő úr előterjesztése. Nem hangolásképpen mondom, de eleve sérelmezem azt, mikor Brüsszelből nem csak ezzel kapcsolatban, hanem ezer más dologgal, kullancs elleni permetek meg egyebek és pusztán üzleti lobbi miatt megpróbálják megszabni nekünk, hogy mit csináljunk. Én a magam részéről maximálisan támogatom, ne onnan mondják meg, hogy mi itt a jelenlegi körülményeink között hány bevándorlót vagy menekültet vagy mindegy minek nevezzük, én csak terroristának hívom őket, fogunk tudni elhelyezni. Ezzel kapcsolatban, Berecz képviselő úr, parancsolj.

**Berecz Gábor képviselő:** Köszönöm a szót és üdvözlöm én is, és támogatom ezt a határozati javaslatot. Egyet szeretnék kérni. Szeretném egy kiegészítéssel ezt a határozati javaslatot megtoldani. Felolvashatom? Köszönöm. Pécel Város Képviselő-testülete élve az Alaptörvény 32. cikkely 1. j pont felhatalmazásával, kinyilvánítja, hogy a migránsok befogadását célzó kvóta egyetlen formáját sem támogatja, amellett, hogy elutasítja a visszatoloncolást és a relokáció lehetőségét csakúgy, mint újabb befogadó állomások létesítését is. Felkéri a Kormányt, tegye egyértelművé álláspontját az Európai Tanács által pénteken elfogadott és Orbán Viktor aláírásával is megerősített zárónyilatkozatban foglalt és a fentiekkel ellentétes megállapításokkal kapcsolatban. Ezzel összefüggésben arra kéri a Kormányt, hogy a 2016 márciusában esedékes Európai Tanácsi értekezleten Magyarország védelmében utasítson el minden olyan kezdeményezést, amely veszélyeztetné nemzetünk biztonságát, így a kvóta, a visszatoloncolás és a relokáció lehetőségét, valamint tagadja meg újabb befogadó állomások létesítésének kötelezettségét. Szeretném, ha ez be lenne fogadva.

**Takács Csaba képviselő:** Köszönöm szépen a hozzászólást és a kiegészítést, bár jó hosszú volt. A támogatásért cserébe, igazából egyébként a hozzátett megjegyzésekre, mindegyikre már történt hivatalos tájékoztatás, kormányszintű, azt gondolom, hogy …… fogadjuk be.

**Szöllősi Ferenc polgármester:** Sarlós képviselő úr, parancsolj.

**Sarlós Imre képviselő:** Én csak szeretném azt visszautasítani, amit polgármester úr mondott, hogy terroristáknak nevezzük őket, mert azért vannak közöttük nagyon rendes emberek, egyébként. Legalábbis nekem van ilyen. Nekem személyes élményeim vannak velük és én azt gondolom, hogy akik családosan jönnek be és a jobb élet reményében, ilyen alapokon a rengeteg magyar embert is, aki kiment Angliába, Norvégiába, Svédországba dolgozni, arra is mind rá lehetne mondani, mert ők is azért mentek ki, mert szeretnének egy jobb élet reményében kint élni. Egyrészt egyetértek egyébként ezzel az előterjesztéssel, meglepően az egyetlen ember leszek, aki az MSZP-ből meg fogja szavazni, de én azt gondolom, hogy nem lehet általánosítani, és van benne olyan dolog egyébként, vannak olyan emberek közöttük, akik megérdemlik azt, és akarnak tisztességesen, rendesen dolgozni és rendes, becsületes állampolgárok lenni más országban. Tehát, nem lehet általánosítani. Köszönöm.

**Szöllősi Ferenc polgármester:** Köszönöm szépen, a figyelmeztetést elfogadom és elnézést kérek, valóban általánosítás volt. Mégis ennek ellenére azt mondom, lényegesen nagyobb veszélyt jelent egész Európának ez a történet, mint amit mi most akár csak feltételezni is merünk. Tehát megkövetlek. Nem mindegyik terrorista, de jelentős számban vannak közöttük, és nem tudjuk sajnos, hogy ki az, és a saját magam és a családom védelme jobban elviseli az általánosítást, mintsem az esetleges különbségtételt, aminek aztán majd megiszom a levét. De természetesen ez mindenkinek a saját döntése.

**Sarlós Imre képviselő:** Azt gondolom, hogy nem az a probléma, hogy általánosítunk, hanem, hogy maga Európa nem tudja kezelni ezt a kérdést, tehát azt, hogyha lenne erre egy felkészült törvénykezés, vagy én nem is tudom, olyan erő, akkor nem lehetne kijátszani. Mint mondjuk Németországban ezeket a betelepítéseket, ott rendszeresen csinálják azt, hogy egy családon belül több néven bejelentkezve fölveszik a különböző pénzeket. És mondjuk, én azt gondolom, hogy egy ilyen múlttal rendelkező Európa nem akar iszlám állam lenni, sehol.

**Szöllősi Ferenc polgármester:** Egyetértek.

**Sarlós Imre képviselő:** Én is egyetértek, tehát azt, hogy rám erőszakoljanak azt, hogy kiket és mennyit, én azt gondolom, hogy nem tudok vele egyetérteni. Köszönöm szépen.

**Szöllősi Ferenc polgármester:** Én is köszönöm szépen. Csilla, parancsolj, te következel.

**Tóthné Szentandrássy Csilla képviselő:** Én arra kérem Berecz Gábort, vagy aki ilyen módosítást eszközöl, hogy akkor, ha úgyis tudja, hogy ezt meg fogja tenni, ossza ki ide nekünk, hogy tudjuk értelmezni.

**Berecz Gábor képviselő:** Bocsánat, tegnap kaptam, nem volt még időm.

**Tóthné Szentandrássy Csilla képviselő:** Akkor most értelmezzük, hogy mi van ide leírva, mert azért ezek jogi dolgok, tehát ha most elfogadjuk, több dolog elhangzott és értelmezzük. Itt van, hogy kinyilvánítja, hogy a migránsok befogadását célzó kvóta egyetlen formáját sem támogatjuk. Tehát nem fogadunk be, nem kell kvóta. Amellett viszont elutasítja, a visszatoloncolás lehetőségét. Most szerintem ez – javíts ki, ha tévedek –, de ez a kettő ellentétes egymással, mert akik már ide bejöttek és regisztrálva lettek, ugye az a nem tudom melyik egyezménynek a lényege, hogy arra a határra küldik vissza őket, ugye visszatoloncolással, ahol belépett. És mi sem tudunk ugye visszatoloncolni, arról a határról ahonnan hozzánk jönnek és visszatoloncolunk. Tehát nem tudjuk visszatoloncolni őket. És ezt kéri a Jobbik most itt, hogy ezt ne tegyük.

**Sarlós Imre képviselő:** Nem, én azt mondtam, hogy nem egyértelmű, amit a Jobbik megfogalmazott. Én azt mondom, hogy a kiegészítés nélkül fogadjuk el, és akkor azt még én is megszavazom, mert az egy kicsit egyértelműbb határozati javaslat. A visszatoloncolásnál azt gondolom, a Jobbik arra gondolt egyébként, hogy a kötelező visszatoloncolás, tehát, hogy Németországból vissza fogja küldeni.

**Tóthné Szentandrássy Csilla képviselő:** Igen, de akkor ezt egzakt módon, jogi módon kell, mert lehetséges, hogy egy hülyeséget fogadunk el, és egy olyan dolgot kérünk, hogy az Orbán Viktor csináljon meg, amit egyébként meg.

**Sarlós Imre képviselő:** Én a Viktort nem sajnálom egyébként, nem erről van szó.

**Tóthné Szentandrássy Csilla képviselő:** Én nem sajnálatból mondom ezt, hanem jogilag hülyeséget ne fogadjunk el.

**Berecz Gábor képviselő:** Jogászok állították össze.

**Tóthné Szentandrássy Csilla képviselő:** Nem véletlenül van így írva. Éppen ezért kellett volna előtte átadni. Ilyen hirtelen nem fogadnám el, vagy pedig akkor dolgozzuk át, az András úgyis azt tanul, akkor fogalmazza meg jogilag. A Karsai Andris. Nem jogásznak tanulsz?

**Karsai András bizottsági elnök:** Még nem.

**Tóthné Szentandrássy Csilla képviselő:** Vagy akkor jogilag tegyük helyre, hogy olyan egzakt módon legyen megfogalmazva, hogy tényleg az jöjjön ki belőle, amit szeretnénk. Mert a visszatoloncolás bármelyik határ fele, felénk is.

**Szöllősi Ferenc polgármester:** Nekem is van egy módosító javaslatom. Vond vissza, te pedig a következőre hozd be és ott elfogadjuk.

**Berecz Gábor képviselő:** Jó.

**Szöllősi Ferenc polgármester:** És akkor nem variálunk.

**Berecz Gábor képviselő:** Akkor megkérem az ottani jogászokat, pontosítsák a szöveget.

**Takács Csaba képviselő:** Jó, akkor visszavonom az előterjesztést.

**Szöllősi Ferenc polgármester:** Az egészet? Csak a módosító befogadását nem fogadod be.

**Takács Csaba képviselő:** Nem. Nem fogadom be.

**Szöllősi Ferenc polgármester:** És a Gábornak vissza kell vonnia a módosító indítványt.

**Berecz Gábor képviselő:** Akkor visszavonom a módosító indítványt, és akkor a következő testületi ülésre hozom.

**Szöllősi Ferenc polgármester:** Nagyon jó. Gazdálkodj okosan! Paszterovics János képviselő úr, kérlek.

**Paszterovics János képviselő:** Köszönöm szépen a szót, polgármester úr. Ezt a javaslatot én hivatalból nem szavazhatom meg. Természetesen minden pontjával száz százalékig egyetértek, tartózkodni fogok a dologból. Ez felsőbb utasítás. Köszönöm szépen.

**Szöllősi Ferenc polgármester:** Köszönöm szépen. Én azt gondoltam, hogy Magyarországnak az érdekei egyek.

**Sarlós Imre képviselő:** Én azt gondoltam, hogy nincsen felsőbb utasítás, az egyén dönt.

**Szöllősi Ferenc polgármester:** Igen, a helyieket képviseljük, védjük Pécelt. Jó. Tudomásul vettünk mindent. Akkor kérem szépen, hogy szavazzunk az eredeti határozatról. Aki támogatja, kérem, emelje fel a kezét.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 10 igen, 0 nem szavazattal, 1 tartózkodással az alábbi határozatot hozta:**

**57/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a kötelező betelepítési kvótával nem ért egyet, és támogatja a kormány azon törekvését, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát, védje meg Magyarországot és a magyar embereket!

Felelős: Szöllősi Ferenc polgármester

Határidő: azonnal

1. **napirendi pont**

**Javaslat a Péceli Család- és Gyermekjóléti Szolgálat szakmai programjának elfogadására**

**Szöllősi Ferenc polgármester:** Egy darab határozati javaslatot tartalmaz. Kérdés ezzel kapcsolatban? Észrevétel, hozzászólás? Ha a szakmai programot elfogadjuk, akkor kérem, az igennel szavazók emeljék fel a kezüket!

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**58/2016. (II. 25.) Kt. határozat:**

Pécel Város Önkormányzatának Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 104. § (1) bekezdésnek d) pontjában kapott felhatalmazás alapján úgy határoz, hogy jóváhagyja a Péceli Család- és Gyermekjóléti Szolgálat (székhelye: 2119 Pécel, Isaszegi út 3.) határozat mellékletét képező szakmai programját, valamint a szakmai program mellékletét képező szervezeti és működési szabályzatát.

A Képviselő-testület felkéri a polgármestert, hogy gondoskodjon a szakmai program Pest Megyei Kormányhivatal Gyámügyi és Igazságügyi Főosztályának Szociális Osztályához való megküldéséről.

Felelős: Szöllősi Ferenc polgármester

Határidő: 2016. március 4.

*(A határozat melléklete az előterjesztés mellékletét képezi.)*

**Szöllősi Ferenc polgármester:** És engedjétek meg, hogy külön is megköszönjem a rengeteg segítséget meg tevékenységet, amit végrehajtottak. Tegnap is volt egy nehéz napjuk. Valamikor fél 11-kor beszéltem velük utoljára. Nagyon jó munkát kívánunk ehhez a vaskos szakmai programhoz. Ha segítségre szorultok, akkor szóljatok!

1. **napirendi pont**

**Javaslat a Pécel Város Óvodái és Bölcsődéje szervezeti és működési szabályzatával kapcsolatos fenntartói döntések meghozatalára**

**Szöllősi Ferenc polgármester:** És az utolsó sürgősségi előterjesztés. Kettő darab határozati javaslatot tartalmaz. Kérdés ezzel kapcsolatban? Berecz képviselő úr. Csak még, hogy köszöntjük Tűhegyi Ilona igazgató asszonyt, aki eljött végighallgatni ezt az előtte lévő részt. Parancsolj, Gábor.

**Berecz Gábor képviselő:** Bocsánat, az majd a másik, zárthoz lesz.

**Szöllősi Ferenc polgármester:** Jó. Akkor, ha nincs hozzászólás, akkor szavazzunk a kettő darab határozati javaslatról, külön-külön. Először az elsőről.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**59/2016. (II. 25.) Kt. határozat:**

Pécel Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (4) bekezdése alapján úgy határoz, hogy eseti jelleggel a Pécel Város Óvodái és Bölcsődéje nevelőtestülete által 2016. február 9. napján elfogadott Pécel Város Óvodái és Bölcsődéje szervezeti és működési szabályzata tekintetében visszavonja Pécel Város Önkormányzatának Képviselő-testülete Kulturális Bizottságának a Pécel Város Óvodái és Bölcsődéje intézmény szervezeti és működési szabályzatának elfogadásával kapcsolatos döntési jogkörét.

Felelős: Szöllősi Ferenc polgármester

Határidő: azonnal

**Szöllősi Ferenc polgármester:** A másik határozati javaslatról.

*(A szavazáson jelen van 11 fő képviselő.)*

**Pécel Város Önkormányzatának Képviselő-testülete 11 igen, 0 nem szavazattal, 0 tartózkodással az alábbi határozatot hozta:**

**60/2016. (II. 25.) Kt. határozat:**

Pécel Város Önkormányzatának Képviselő-testülete úgy határoz, hogy a nemzeti köznevelésről szóló 2011. évi CXC. törvény 25. § (4) bekezdése szerinti egyetértését adja a Pécel Város Óvodái és Bölcsődéje (székhelye: 2119 Pécel, Petőfi u. 1/B) szervezeti és működési szabályzatában 2.2. pont alatt szereplő heti kötelező óraszám csökkentéséhez az intézményvezetőt helyettesítő intézményvezető-helyettes tekintetében.

A Képviselő-testület felkéri polgármestert, hogy a fenti döntésről az intézményvezetőt értesítse.

Felelős: Szöllősi Ferenc polgármester

Határidő: 2016. március 4.

1. **napirendi pont**

**Polgármesteri tájékoztató az előző képviselő-testületi ülés óta történt, az önkormányzatot érintő fontosabb eseményekről**

**Szöllősi Ferenc polgármester:** Ez a hónap ugye a bálok jegyében zajlott, PIOK jótékonysági bál, Petőfi jótékonysági bál, volt munkaértekezletünk a költségvetésről. Tettünk egy kirándulást Topolyára és a következő testületi ülésnek az anyaga lesz, ahol szeretném kérni a támogatásotokat egy új testvérvárosi kapcsolat létesítéséhez. Egy olyan, ami két óra alatt megközelíthető, magyarul beszélnek és magyarul is gondolkodnak. Azt gondolom, hogy nem ártana egy, egyébként aVajdaság. Egy gyönyörű kisváros. Megvolt a DPMV Zrt.-nek a zárt ülése, ahol a Dunaharaszti részvénye elosztása került sorra, illetve alapállapotba lettek állítva, megszűntek a tulajdonosi szorzók. Mostanában már kezd egy viszonylag olyan jó kapcsolat kialakulni, ja és jelzem, hogy elment Dombi János, aki már nem a területnek az üzemigazgatója. Elkerült egy másik területre.

**………..:** És ki lett helyette?

**Szöllősi Ferenc polgármester:** Bocsánat, nem tudom, ez egy felkészületlen történet. Megvolt az ominózus lakossági fórum az uszodával kapcsolatban, mondom a sípszót, azt nem bocsájtják meg. Én megígértem, hogy egy nap kiállok oda a mező közepére és addig fújom a sípot, amíg valaki ki nem jön integetni, hogy hallja. Ja, és a másik, a félmeztelen férfiak látványa volt. Van egy fontos dolog, ami egy új kezdeményezés. Sikerült felvenni a kapcsolatot a Belügyminisztérium Közfoglalkoztatási Államtitkárával. Megjelent egy szokatlan, de egy pályázat, amin most indulni fogunk. Ami egy olyan közfoglalkoztatási program, hosszú távú program, amelyben pályázni fogunk árok betonelemgyártó gépre, és a hozzá tartozó közmunkásokra és az anyagra. Tehát ennek az anyagára. Ennek a pályázatnak a leadása, holnap. Nagyon remélem, hogy nyerni is fogunk és ez azt jelentheti, hogy a közmunkaprogramból az összefüggő, az egész várost érintő felszíni csapadékvíz elvezetésének a rendszerét el tudjuk kezdeni építeni. Olyan formában, amiben szerintem már rég el kellett volna. Nem most, 30 évvel ezelőtt, mondjuk vagy még régebben. Tehát saját pénzből nyilvánvaló, hogy nem tudnánk megtenni, ez a támogatás, ha sikerül elnyernünk, ez egy óriási történet lesz. Akkor még szeretném bejelenteni, hogy megkaptuk a vis maior II. támogatást. 94 millió forint nagyjából, ami a támfal folytatására megy. Ja, nem. Igazából a tartalmat még nem tudjuk, mert többre pályáztunk, 134 millió forintra.

**Podmaniczki József alpolgármester:** 168 millió.

**Szöllősi Ferenc polgármester:** Akkor mondd el te!

**Podmaniczki József alpolgármester:** Köszönöm a szót. Akkor összességében a teljes keret, amire pályáztunk az 168 millió forint, ebben benne volt a védekezés és a kárelhárítás, tehát a védekezés az esemény napján történő védekezési tevékenységek. Ebből 98 millió és 700 ezer forintot ítélt meg a belügyminiszter úr február 22-én. A részleteket egyelőre nem ismerjük, nyilván akkor lehet érdemben nyilatkozni arról, hogy mi az, amit kihúztak vagy százalékosan visszacsökkentettek. Bár valószínű, hogy kihúztak pár tételt, hogy melyek a kárhelyek, amiket befogadtak és melyek azok melyek ebből az összegből helyreállíthatóak.

**Szöllősi Ferenc polgármester:** Köszönöm szépen. Természetesen, ha meglesz a végleges lista, azt a tudomásotokra hozzuk. Ami most a legfontosabb dolognak tűnik, az ennek a közfoglalkoztatásnak a megszerzése, illetve ami él és mozog pályázat, arra lövünk. Háromszor ötmillió forintos pályázatot adtunk be rendezvényre, amit ugye a testület megszavazott a 20 éves várossá nyilvánítás rendezvényeire. Ez jószerével - háromszor ötmilliós tételekre pályáztunk –, ha ezeket megkapjuk, az azt jelenti, hogy felszabadul pénz, ami infrastruktúrára vagy bármi egyébre költhető. Bár mondjuk a költségvetésnél ez a Kormánytól elvárt támogatás jelentős mértékben befolyásolja a megmaradó pénzeinket, vagy hogy adóforintból mit kell hozzátenni a túléléshez. Nagyjából ennyi volt.

**Szöllősi Ferenc polgármester:** Annyit szeretnék még mondani, hogy zárt ülésen még egy előterjesztés van. A Képviselő-testület szervezeti és működési szabályzata 25. § (2) bekezdése értelmében tájékoztatást adok a 2016. január 28-ai zárt ülésen hozott határozatról. A Képviselő-testület a 31/2016. (I.28.) képviselő-testületi határozatában rendkívüli települési támogatás megállapításáról szóló határozat ellen benyújtott fellebbezést bírált el.

(A Képviselő-testület 11 óra 06 perckor zárt üléssel folytatta tovább a munkáját.

A 21. napirendi pont megtárgyalása zárt ülésen történt, mely külön jegyzőkönyvben szerepel.)

|  |  |
| --- | --- |
| **K.m.f.** | |
| P.H. | |
| **Szöllősi Ferenc** | **Koncsekné dr. Kovács Ágnes** |
| **polgármester** | **jegyző** |